336 korban akibat Covid-19 direkod, kes baru kembali jangkau 20,000

Malaysia merekodkan kes baru sebanyak 20,396 menjadikan kes keseluruhan Covid-19 meningkat sebanyak 1,844,835 kes.Selangor kekal mencatat kes harian tertinggi sebanyak 3,886 disusuli Sarawak (3,747), Johor (2,165), Sabah (2,136), Pulau Pinang (1,961), Kedah (1,587), Kelantan (1,078), Perak (1,057), Terengganu (861), dan Kuala Lumpur (597).Hanya Labuan (4) sahaja negeri yang mencatat kes satu digit hari ini.Negara juga mencatat sebanyak 20,573 kes sembuh menjadikan jumlah keseluruhan kes sembuh meningkat kepada 1,570,827.Kes aktif dengan kebolehjangkitan pula kini berjumlah 255,789 kes.Dalam pada itu, 959 pesakit ditempatkan di unit rawatan rapi (ICU) termasuk 436 orang memerlukan bantuan alat pernafasan.Malaysia turut mencatat 336 lagi korban akibat Covid-19, menjadikan jumlah mangsa yang maut meningkat kepada 18,219.


Kes harian menurun ke paras 3,900

Malaysia merekodkan kes baru sebanyak 3,900 menjadikan kes keseluruhan Covid-19 meningkat sebanyak 2,703,140 kes.4,552 pesakit juga direkodkan sembuh, menjadikan jumlah keseluruhan pesakit sembuh sebanyak 2,615,162.Dalam pada itu, kes yang memerlukan rawatan di unit rawatan rapi (ICU) adalah sebanyak 384 kes di mana 304 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 213 kes di mana 142 adalah kes Covid-19.Dari 3,900 kes harian yang dilaporkan pada hari ini, 86 kes (2.2%) adalah daripada Kategori Tiga, Empat, dan Lima, dan 3,814 kes (97.8%) lagi adalah terdiri daripada Kategori Satu dan Dua.


Selangor tarik balik tauliah aktivis politik mengajar agama Islam

Jawatankuasa Tauliah Majlis Agama Islam Selangor (Mais) akan menyemak dan menarik balik tauliah mengajar agama Islam di Selangor, yang diberikan kepada mana-mana aktivis politik, kata Pengerusi Mais Abdul Aziz Mohd Yusof.Beliau berkata ia selaras dengan titah Sultan Selangor Sultan Sharafuddin Idris Shah yang mahukan supaya tauliah mengajar agama Islam di negeri itu yang diberikan kepada mana-mana aktivis politik, ditarik balik berkuat kuasa 31 Disember ini.Bagaimanapun menurutnya Ahli Majlis Mesyuarat Kerajaan Negeri Selangor yang memegang portfolio agama Islam masih boleh menyampaikan pengajaran agama Islam, dengan syarat ia tidak menyentuh hal berkaitan politik dalam perkara yang disampaikan.Beliau berkata Sultan Sharafuddin menitahkan agar agama Islam tidak dipolitikkan dan dijadikan sebagai bahan politik oleh mana-mana pihak di negeri ini khususnya di masjid dan surau.“Bagi menjaga kesucian agama Islam di Selangor, baginda tidak perkenan tauliah mengajar agama Islam diberikan kepada mana-mana aktivis politik kerana dikhuatiri ia boleh disalah guna untuk kepentingan mana-mana parti politik yang akhirnya akan membawa kepada fitnah, perselisihan dan perpecahan umat Islam serta mencemarkan agama Islam di negeri ini,” katanya dalam kenyataan hari ini.Abdul Aziz berkata mengajar agama Islam tanpa tauliah yang diberikan di bawah Seksyen 118 Enakmen Pentadbiran Agama Islam (Negeri Selangor) 2003 adalah satu kesalahan di bawah Seksyen 119 Enakmen sama.“Jika sabit kesalahan boleh dihukum dengan denda RM3,000 atau penjara dua tahun atau kedua-duanya sekali,” katanya.Beliau berkata mana-mana orang yang bertindak dengan cara yang menghina kuasa yang sah, atau mengingkari atau mempertikai titah Sultan Selangor atas sifat baginda sebagai Ketua Agama Islam berhubung dengan penarikan balik tauliah mengajar agama Islam bagi mana-mana aktivis politik, juga adalah merupakan suatu kesalahan di bawah perenggan 12(a) Enakmen Jenayah Syariah (Selangor) 1995.“Jika disabitkan boleh didenda tidak melebihi RM3,000 atau dipenjarakan tidak melebihi dua tahun atau kedua-duanya,” katanya.


Vaksinasi Covid-19 global jangkau 5 bilion suntikan

Lebih lima bilion vaksin Covid-19 diberikan di seluruh dunia setakat ini, menandakan proses inokulasi global meningkat pantas.Ketika negara-negara maju kini mula memberikan suntikan vaksin “booster” atau penggalak, program vaksinasi di negara-negara miskin terutama di Afrika masih belum lancar sepenuhnya.Data rasmi menunjukkan sekurang-kurangnya 5.006 bilion suntikan telah diberikan di seluruh dunia.Rata-rata di seluruh dunia, 64 dos suntikan diberi bagi setiap 100 penduduk manakala tiga negara yang belum memulakan program vaksinasi ialah Burundi, Eritrea dan Korea Utara.Suntikan untuk satu bilion pertama mengambil masa sekitar 140 hari manakala bagi ketiga, keempat dan kelima bilion mengambil masa antara 26 dan 30 hari.Hampir 40% (1.96 bilion) daripada lima bilion suntikan diberikan di China diikuti India (589 juta) dan Amerika Syarikat (363 juta), menjadikan ketiga-tiganya negara paling banyak memberikan suntikan vaksin.Untuk kategori negara yang melepasi sejuta suntikan, Emiriah Arab Bersatu (UAE) berada dalam kedudukan tertinggi.Sebilangan besar negara terbabit sudah melakukan vaksinasi sepenuhnya antara 65% dan 70% untuk penduduk mereka.Beberapa negara seperti UAE, Bahrain, Israel, Uruguay dan Chile kini sudah memberikan suntikan vaksin penggalak bagi memastikan warga mereka dilindungi sepenuhnya.Perancis juga akan mula memberikan suntikan penggalak mulai pertengahan September, yang mana ketika ini 126 dos disuntik bagi setiap 100 orang atau 62% penduduk sudah menerima vaksin lengkap.Angka itu menunjukkan Perancis mengatasi Amerika Syarikat (AS) yang hanya memberikan 110 dos bagi setiap 100 penduduk atau 52% sudah lengkap divaksin.Sebilangan besar negara miskin kini sudah mulai melakukan vaksinasi, hasil usaha pakatan Covax yang memastikan semua negara melakukan inokulasi kepada penduduknya.Ketika ini, negara berpendapatan tinggi (seperti yang ditentukan oleh Bank Dunia) selesa menyuntik kira-kira 111 dos bagi setiap 100 penduduk berbanding dengan hanya 2.4 dos di negara berpendapatan rendah.Suntikan vaksin di negara terbabit meningkat baru-baru ini selepas menerima sumbangan vaksin daripada beberapa negara kaya.


Dr M dedah bagaimana beliau ‘sekat’ penasihat Guan Eng

Dr Mahathir Mohamad mendedahkan seorang pemimpin kanan DAP yang disifatkan sebagai penasihat yang dipercayai bekas menteri kewangan Lim Guan Eng terlibat dalam urusan kerajaan tanpa kebenaran, mengatakan perkara itu menunjukkan bagaimana beberapa tindakan yang dilakukan dalam kerajaan memberikan peluru kepada Umno untuk mengeksploitasi isu perkauman terhadap parti yang didominasi kaum Cina tersebut.Menulis dalam memoirnya yang bakal dilancarkan tidak lama lagi di mana ia dilihat akan menjadi sebuah buku “yang menceritakan semuanya” tentang peristiwa sepanjang persaraannya selama 15 tahun sebelum kembali menduduki jawatan perdana menteri pada 2018, Mahathir berkata pemimpin DAP itu sering “diberikan tugas yang banyak” oleh Lim, sehingga mula merasakan boleh menggunakan kuasanya terhadap penjawat awam.Beliau berkata individu itu turut mengambil bahagian dalam rundingan perniagaan membabitkan kerajaan walaupun tidak diberi kuasa untuk berbuat demikian.“Ia bukan cara kerajaan berfungsi, dan saya hentikan semua perkara sebegini, namun tindak-tanduk begitulah yang membolehkan cybertrooper Umno memainkan isu rasa tidak selamat dalam kalangan kaum,” tulis Mahathir dalam “Capturing Hope: The Struggle Continues for a New Malaysia”, buku setebal 304 muka surat yang merupakan memoir kedua beliau selepas “A Doctor in the House”.Buku itu, yang dilihat sebagai percubaannya untuk “memberitahu semuanya” dan menjelaskan beberapa isu mengenai penggal pentadbiran pendek keduanya di Putrajaya, akan menemui pelanggan kedai buku utama di Malaysia dan Singapura akhir bulan ini dengan harga RM100 sebuah.Walaupun Mahathir tidak menamakan individu tersebut, umum mengetahui seorang pemimpin kanan DAP yang juga wakil rakyat di Lembah Klang pernah menjadi orang kepercayaan Lim di kementerian kewangan semasa pentadbiran Pakatan Harapan (PH).Menceritakan satu insiden membabitkan penasihat Lim itu, Mahathir berkata individu itu mengugut seorang pemaju hartanah yang menghadapi masalah kewangan dalam projek usaha sama dengan kerajaan untuk membangunkan kompleks berbilion ringgit di Kuala Lumpur.Dalam perjanjian yang dibuat semasa pentadbiran Najib Razak, kerajaan bersetuju untuk memberi pinjaman kepada pemaju dengan syarat-syarat tertentu, termasuk keseluruhan projek diserahkan kepada kerajaan jika ia tidak dapat disempurnakan mengikut jadual.“Sekarang, penasihat DAP ini sebenarnya membuat ugutan walaupun pada hakikatnya berbilion sudah dibelanjakan, dan dia berbuat demikian tanpa merujuk atau mendapat sebarang kebenaran daripada kerajaan.“Ada juga beberapa ketika penasihat ini bercakap secara terbuka bagi pihak kerajaan walaupun tidak mempunyai kebenaran untuk berbuat demikian,” tulis Mahathir.Mahathir berkata ia adalah salah satu daripada banyak masalah yang dihadapi beliau sepanjang 22 bulan menerajui kerajaan PH.Beliau berkata, sebarang cadangan menteri perlu dipersetujui secara bersama dalam Kabinet dan bukan oleh beliau sahaja.“Sebahagian besarnya, Guan Eng selalu merujuk saya dan meminta persetujuan saya mengenai hampir semua inisiatifnya. Malah, dalam mesyuarat Kabinet, setiap kali dia mencadangkan sesuatu, dia akan menamatkannya dengan berkata ‘jika perdana menteri bersetuju’, ” tulis Mahathir, yang meletak jawatan pada Februari 2020 selepas gabungan PH tumbang berikutan perselisihan faham antara pemimpin parti komponen PH ekoran desakan penyokong PKR yang mendesak Mahathir diganti dengan presiden PKR Anwar Ibrahim.


Saya disuruh diam kerana hilang deposit

Saya dapati sejak selepas pilihan raya, setiap kali saya menegur atau menyatakan kerisauan berkait perkembangan semasa, saya disuruh berehat dan diam kerana kalah di dalam pilihan raya dan hilang deposit.
Saya agak hairan kenapa begitu beria-ia mahu saya tidak bersuara. Dulu dikata saya nyanyuk. Sekarang disuruh diam kerana hilang deposit.
Bagi saya setiap kebenaran itu perlu dinyatakan walaupun yang mendengarnya hanya seorang. Jika tidak ada seorang pun yang mendengar, kebenaran tetap perlu dinyatakan.
Kebenaran bukan monopoli majoriti atau minoriti atau yang tidak hilang deposit. Kalau itulah ukurannya, saya rasa kumpulan minoriti perlu diam dan menerima apa sahaja keputusan majoriti walaupun salah.
Bagi saya, selagi ada nyawa, apa yang tidak betul akan terus saya suarakan walau pahit untuk didengar oleh kumpulan yang tidak hilang deposit.
Dr Mahathir Mohamad adalah bekas perdana menteri.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Belia B40 lega, dapat lesen motosikal selepas kerajaan tanggung kos

Nurul Hidayah Ali memilih profesion guru memandu selepas tamat persekolahan Tingkatan 6 di Batu Pahat, Johor 11 tahun lalu.
Kini, hampir setiap hari dia duduk di kerusi penumpang untuk memberi penerangan dan melatih pelajar memandu baru mendapatkan lesen idaman mereka.
Banyak pengalaman manis dan pahit sepanjang kerjayanya lebih sedekad itu.
Saat paling menggembirakan adalah apabila menerima ucapan terima kasih dan hadiah daripada pelajar sebagai tanda penghargaan menjadi guru di atas jalan raya.
Saat sedih adalah apabila dia  berdepan dengan beberapa masalah pelajar terutama isu kewangan.
Pelajar tidak cukup wang untuk meneruskan kursus lengkap hingga dapat  lesen memandu kereta atau motosikal.
Bercakap kepada MalaysiaNow, Nurul Hidayah berkata, seorang pelajarnya yang berusia 18 tahun pernah merayu beberapa kali supaya bayaran yuran ditangguhkan sehingga wang yang dikumpulkannya daripada kerja sambilan mencukupi.
“Mereka tak tahu kita ni kerja bawah syarikat latihan memandu, kita tak boleh tunggu bila orang pejabat minta bayaran.
“Ada keluarga yang mampu, mereka akan bayar sekali sahaja dan selesai. Tetapi mereka yang tak mampu akan bayar secara ansuran, secara banyak kali hingga selesai ujian dan dapat lesen,” katanya sambil menambah dia pernah menggunakan duit gajinya untuk membayarkan dulu ansuran yuran pelajarnya itu.
Menurutnya, situasi itu sudah banyak kali berlaku malah sejak tahun pertama dia bekerja dan yang terbaru pada awal tahun lalu.
Bagaimanapun, tahun ini dia lega dan tidak lagi rasa bersalah apabila terdapat pelajarnya yang berdepan dengan masalah kewangan dalam proses mendapatkan lesen memandu.
Nurul Hidayah berkata, dia sudah diberikan taklimat secara lengkap oleh pengurus di syarikatnya mengenai bantuan khas yang diumumkan kerajaan untuk menampung perbelanjaan serta kos mendapatkan lesen memandu yang melibatkan pelbagai kategori.
Melalui Belanjawan 2023, Kerajaan akan menanggung bayaran ujian memandu untuk lesen motosikal kelas B2 kepada belia B40 yang tersenarai dalam rekod data e-Kasih melalui program MyLesen B2.
Sementara itu, menerusi Program MyPSV, kerajaan juga akan menanggung bayaran bagi mendapatkan lesen teksi, bas, motosikal dan e-hailing kepada mereka yang layak yang ingin menjana pendapatan.
Kerajaan melalui Tekun Nasional menyediakan peruntukan RM330 juta, termasuk RM10 juta bagi membantu belia daripada keluarga susah, untuk meraih pendapatan melalui perniagaan.
Golongan ini, katanya, diberi modal untuk memulakan perkhidmatan penghantaran menggunakan motosikal dan kerajaan bersetuju menanggung bayaran untuk mendapatkan lesen bagi jenis kenderaan tertentu.
Tidak perlu tunggu lama bantu keluarga
Dalam pada itu, seorang pemuda lepasan Sijil Pelajaran Malaysia (SPM) yang mengambil kelas dengan Nurul Hidayah meluahkan rasa syukur apabila ditawarkan untuk memohon bantuan di bawah program tersebut.
Adam Haris Rusyaidi berkata, ibunya seorang ibu tunggal yang bekerja sebagai penjual sayur dan buah-buahan di pasar malam meminta dia untuk tunggu sehingga wang simpanan mencukupi sebelum mendaftarkan diri mengambil lesen.
Selepas menyemak kelayakan umum, dia mendapati dirinya layak memohon dan boleh dibantu dengan program tersebut.
Dengan cara itu, dia sudah menjimatkan lebih RM900 untuk mendapatkan lesen motosikal.
Jika layak dan memenuhi syarat asas program tersebut, dia cuma dikehendaki membayar sebanyak RM60 ketika datang buat pertama kali untuk berdaftar dan tidak perlu lagi membuat apa-apa bayaran selepas tamat kursus tersebut.
Ini kerana pihak sekolah memandu akan membantunya untuk menuntut kos yuran lesen itu supaya ditanggung oleh kerajaan.
“Selepas ni saya harap saya boleh bantu keluarga dengan lebih cepat sebab tak perlu tunggu duit simpanan cukup untuk dapatkan lesen motor.
“Saya boleh dapatkan lebih awal melalui program bantuan kerajaan,” katanya kepada MalaysiaNow.
Baginya, usaha dan inisiatif yang dilakukan oleh kerajaan tersebut membuatkan dia lebih berusaha untuk memanfaatkan lesen motosikal itu untuk mendapatkan kerja dan membantu keluarga.
“Tidak, saya tak cadang nak buat lesen kereta pula. Dah dapat lesen motor sudah cukup untuk dapat kerja di kawasan bandar.
“Bila dah bekerja barulah boleh beli kereta dan ambil lesen,” katanya.


Muhyiddin harap kerajaan Kedah segerakan bantuan kepada penduduk terjejas

Perdana Menteri Sementara Muhyiddin Yassin berharap agar kerajaan negeri Kedah serta agensi berkaitan, dapat menggerakkan segera semua bentuk bantuan kepada penduduk di kampung yang terjejas fenomena kepala air.Beliau yang mengikuti rapat bencana berkenaan yang melanda beberapa buah kampung di daerah Yan, Kedah, berkata, aspek keselamatan dan bekalan makanan perlu menjadi keutamaan ketika ini.“Saya difahamkan bahawa petugas keselamatan dan kecemasan seperti Jabatan Bomba dan Penyelamat Malaysia serta Angkatan Pertahanan Awam Malaysia (APM), melakukan operasi menyelamat dan pemantauan bagi memastikan keselamatan penduduk di kawasan bencana terjamin.“Semoga tugas pasukan keselamatan ini dipermudah, manakala penduduk yang terjejas serta terpaksa dipindahkan ke pusat pemindahan sementara disediakan bantuan dan perlindungan sewajarnya, dengan selamat dan teratur terutamanya ketika dalam situasi pandemik Covid-19,” katanya.Muhyiddin berkata demikian dalam catatan yang dimuat naik menerusi Facebook rasminya, malam tadi.Terdahulu, beberapa kawasan kampung dan taman perumahan di sekitar Gunung Jerai, dilanda banjir dipercayai akibat kejadian fenomena kepala air kira-kira pukul 4.00 petang semalam dan meragut satu nyawa setakat ini.


Gurauan Anwar mahu pikat gadis Tingkatan 6 dibidas sebagai 'tak kena, seksis'

Gurauan oleh Anwar Ibrahim terhadap seorang pelajar berusia 18 tahun sewaktu satu sesi dialog dengan pelajar universiti, di mana perdana menteri itu berkata beliau mungkin akan memikatnya jika masih muda, dikritik sebagai kenyataan bersifat seksis yang tidak harus diucapkan pemimpin tertinggi negara.
Semalam, Anwar ketika hadir di Universiti Sains Islam Malaysia (Usim), memuji pelajar perempuan itu sambil menambah akan meminta nombor telefonnya sekiranya beliau masih muda.
Ia mengundang reaksi keras dari seorang peguam Bersatu.
"Ia contoh terbaik perangai diskriminasi dan seksis ditunjukkan oleh seorang perdana menteri berusia 75 tahun kepada Adriana yang berusia 18 tahun,” kata Sasha Lyna Abdul Latif, yang merupakan timbalan pengerusi Biro Perundangan dan Perlembagaan Bersatu.
"Apakah contoh yang diterapkan oleh PM kepada golongan belia? Yang seorang wanita yang cerdik dan mempunyai harapan boleh ditidakkan, sebaliknya menganggap mereka sebagai objek godaan?" tanya Sasha.
Pada sesi dialog di Usim itu, seorang pelajar Tingkatan 6 yang memperkenalkan dirinya sebagai Adriana melontarkan dua soalan berkisar kepada ekonomi dan kejatuhan ringgit.
Anwar dalam jawapannya memuji remaja itu kerana "kemas" menyampaikan soalan, sebelum berkata: "Kalau saya muda, saya dah minta nombor telefon dah."
Ia disambut pemuda yang menjadi pengerusi majlis: “Datuk Seri dah dapat bagi dekat saya.”
Sasha berkata Adriana mengemukakan soalan yang "serius yang difikirkan dengan cermat dan berhak mendapat jawapan yang betul", sebaliknya reaksi Anwar "tidak kena, berbaur diskriminasi dan seksis".
"Sudah tentu komen sama tidak diberikan sekiranya soalan sama dikemukakan oleh seorang lelaki.
“Kesimpulannya, seorang pemimpin, apatah lagi pemimpin sebuah negara, tidak boleh mengeluarkan kata-kata seperti itu kepada pelajar dengan alasan hanya bergurau. Anwar sepatutnya lebih tahu dan episod ini adalah cerminan tidak baik terhadap beliau," tambahnya.
Sasha berkata tingkah laku Anwar adalah bertentangan dengan ucapan "Madani" dan slogan lain yang disampaikannya pada setiap forum dan ceramah.
Beliau turut mempersoalkan sama ada pemimpin wanita dalam gabungan Pakatan Harapan (PH) serta daripada kerajaan akan bersuara menentang "contoh seksisme yang nyata ini oleh pemimpin mereka sendiri".
"Mereka mesti bersuara untuk wanita atau bersedia dicap munafik," katanya sambil turut menggesa Anwar memohon maaf secara terbuka kepada pelajar itu dan mereka yang menghadiri majlis itu.
Di media sosial, Anwar dikecam kerana gurauan itu.
"Ia satu jenaka. Tetapi adakah ia sesuai untuk pemimpin negara?" soal Hazar di Twitter.
"Dia pernah buat macam ni dulu dengan Amelia. Sekarang dengan pelajar Tingkatan 6. Ini tak boleh. Dah banyak peringkat pun salah," kata Fatihah.
Seorang lagi pengguna media sosial berkata apa yang diungkapkan oleh Anwar jelas termasuk di bawah kesalahan gangguan seksual.
"Kalau di ofis, HR dah bagi ‘sexual harrasment warning letter’ (surat amaran gangguan seksual) dah nie... setiap kali, and we keep letting him meet our youngsters (dan kita terus membiarkan beliau bertemu anak-anak muda)."
Seorang lagi berkata senario itu akan berbeza sekiranya pemimpin PAS yang mengeluarkan komen sedemikian kepada pelajar perempuan itu.
"Ni kalau orang PAS cakap macam itu, berduyun serang kata sangap.
“Takpa, Bang Non kita, ‘sexual harassment’ pun kita sanggup ‘slurp’, yang penting jadi PM."


Larangan jual minuman keras mungkin beri kesan sebaliknya, kata pakar

Pakar kesihatan mempersoalkan keberkesanan pelaksanaan larangan jualan minuman keras di kedai serbaneka dan kedai runcit baru-baru ini akan dapat mengelakkan atau menurunkan kadar masalah sosial, mengatakan langkah tersebut mungkin memberikan kesan sebaliknya.Larangan yang berkuat kuasa awal bulan ini, melarang jualan minuman keras di premis tersebut walaupun minuman jenis bir masih boleh dijual pada waktu tertentu selain perlu diasingkan daripada minuman lain.Langkah itu juga mencetuskan kecaman daripada orang ramai dan sekumpulan ahli Parlimen yang mengatakan ia tidak konsisten dengan slogan “Keluarga Malaysia” kerajaan selain dilihat tidak adil kepada warga yang bukan beragama Islam.Selai isu hak yang dibangkitkan, pakar kesihatan dihubungi MalaysiaNow berkata larangan tersebut mungkin tidak membantu dalam usaha mengurangkan gejala sosial.Presiden Persatuan Perubatan Malaysia Dr Koh Kar Chai berkata terdapat perbezaan antara mengekang pengambilan alkohol dan membendung penggunaan alkohol berlebihan.“Kita harus meneliti kaedah-kaedah bagi mengurangkan pengambilan alkohol yang berlebihan,” katanya.“Melarang penjualan minuman keras di tempat-tempat seperti itu hanya akan mengalihkan pengguna alkohol dalam kalangan masyarakat untuk mencari sumber lain untuk membelinya.”Koh juga mempertikaikan kemungkinan yang mengatakan larangan tersebut akan menurunkan kadar pengambilan alkohol berlebihan , mengatakan minuman keras masih boleh didapati di kedai lain di mana jualan minuman keras dibenarkan.Seorang pakar psikiatri dan pakar dalam perubatan ketagihan Dr Philip George berkata penurunan mendadak dalam akses kepada alkohol boleh mengakibatkan kegagalan yang sama pernah direkodkan dalam sejarah Amerika Syarikat sepanjang tempoh larangan serupa pada 1920-an.Walaupun pengambilan alkohol berkurangan pada permulaan larangan jualannya, ia bagaimanapun mempunyai kesan sebaliknya apabila aktiviti jenayah semakin berkembang dan menjadi lebih teratur.George berkata perkara utama yang perlu diambil perhatian ialah menghentikan akses kepada minuman keras murah di kedai, sambil menambah minuman sedemikian selalunya tidak mengikut piawaian kawalan kualiti. Menurutnya, proses penyulingan yang betul biasanya diabaikan pengeluar minuman sedemikian menyebabkan tahap toksik metanol meningkat sehingga boleh menyebabkan kematian.Beliau menambah, kebiasaannya minuman keras murah juga datang dalam saiz kecil, menjadikannya lebih mudah diakses.Mei Tan, yang bekerja di sebuah kedai runcit bersetuju larangan jualan minuman keras di beberapa premis tidak akan memberi banyak kesan dalam usaha mengekang pengambilan alkohol secara berlebihan.“Orang ramai masih boleh mendapatkan minuman beralkohol di tempat lain, baik secara sah atau lebih bahaya, secara haram,” katanya.Katanya, cara lain untuk orang ramai mengabaikan larangan itu ialah dengan cara menyimpan stok alkohol di rumah, atau membeli minuman keras murah dalam talian.“Saya tidak fikir larangan itu akan beri banyak kesan melainkan jika kerajaan klasifikasikan alkohol sebagai barang terkawal di mana orang ramai hanya boleh membelinya dalam jumlah tertentu.”Jurucakap Heineken Malaysia Renuka Indrarajah juga turut bersetuju minuman alkohol yang tidak memiliki pengesahan rasmi sudah menjadi kebimbangan di negara ini.Bercakap kepada MalaysiaNow, beliau berkata peraturan yang berlebihan dan menaikkan lagi kadar duti eksais akan menjadikan produk tersebut menjadi lebih mahal, menyemarakkan pasaran haram dan mengakibatkan kutipan cukai yang lebih rendah.Beliau juga berkata syarikat itu juga berusaha untuk menerajui usaha kempen penggunaan alkohol yang bertanggungjawab.“Komitmen kami terhadap penggunaan alkohol secara bertanggungjawab sudah termaktub dalam kod pemasaran bertanggungjawab (RMC) kami, dan bahan beralkohol itu disemak berdasarkan lapan prinsip termasuk tidak mendedahkan minuman itu kepada golongan bawah umur dan tidak mengaitkan jenama minuman keras dengan tingkah laku anti-sosial atau penggunaan berlebihan,” katanya.George berkata pengambilan alkohol secara sederhana terbukti bermanfaat untuk kesihatan, sambil menambah penggunaan alkohol yang banyak harus dielakkan.“Dalam komuniti di mana penggunaan minuman beralkohol dibenarkan, budaya minuman sosial dengan kadar sederhana terbukti bermanfaat dan jumlah alkohol yang diambil dengan kadar sederhana dalam suasana bersosial boleh meningkatkan emosi positif dan ikatan sosial serta melegakan emosi negatif dalam kalangan mereka yang minum,” katanya.Amalan minum dengan kadar sederhana juga dianggap memiliki kesan positif pada jantung dan sistem peredaran darah dan boleh memberikan perlindungan terhadap diabetes jenis-2 dan batu karang.Namun sebaliknya, amalan minum dengan kadar banyak adalah punca utama kematian yang boleh dicegah di kebanyakan negara, katanya.“Jadi pada dasarnya, alkohol adalah ubat dan racun.”Koh bersetuju bahawa amalan minum untuk bersosial bukanlah satu isu. Sebagai seorang doktor perubatan, beliau berkata pengambilan alkohol secara berlebihan harus dilihat sebagai penyakit yang perlu dirawat.Beliau juga berkata usaha juga perlu dilakukan bagi mendedahkan kepada orang ramai apakah punca kebergantungan individu kepada alkohol kononnya untuk melupakan masalah peribadi.Sementara itu, Mei pula berkata wujud cara lain untuk mendekati isu tersebut.“Sebagai permulaan, kerajaan harus lebih tegas dalam menguatkuasakan peraturan jual beli arak,” katanya.“Sebagai contoh, pastikan semua orang yang ingin membeli alkohol menunjukkan IC mereka terlebih dahulu.”Bagi George pula, ia merupakan perkara atau masalah individu.Katanya, pengambilan minuman beralkohol oleh anak muda atau penganut Islam tidak boleh dipersalahkan sepenuhnya terhadap ketersediaan minuman beralkohol itu di pasaran kerana ia bergantung kepada nilai dan prinsip seseorang.“Jika nilai-nilai dan prinsip kita lemah atau goyah maka keinginan untuk menyalahgunakan atau menggunakan minuman keras secara berlebihan akan meningkat,” katanya.


Najib bersumpah laknat di masjid sekali lagi

Bekas perdana menteri Najib Razak yang sedang dalam proses rayuan akhir bagi kesalahan menyeleweng dana RM42 juta SRC International malam ini sekali lagi melafazkan sumpah mubahalah (laknat diri) menafikan terlibat dalam kes tersebut.
Dalam acara di Masjid Kampung Baru, Kuala Lumpur itu, Najib berkata sumpah yang dilafazkan beliau adalah bagi membersihkan namanya dan keluarga selain tidak mahu orang ramai terus termakan dengan fitnah berhubung kes itu.
"Aku, Mohd Najib bin Abdul Razak setelah berusaha dan berjuang dengan sebaik mungkin untuk mendapat keadilan di dunia ini, dengan ini aku melafazkan ucapan mubahalah.
“Sejak aku diamanahkan memimpin negara Malaysia ini, aku tidak pernah pada bila-bila masa mengetahui secara khusus atau sebaliknya, bahawa dana sebanyak RM42 juta itu datang dari syarikat SRC secara langsung atau tidak langsung,” lafaz Najib yang berbaju Melayu dan bersongkok.
Sumpah yang dimulakan dengan nama Allah itu turut menafikan beliau bersetuju menubuhkan SRC untuk kegunaan peribadinya atau keluarga.
Beliau juga menafikan mengarahkan mana-mana pegawai SRC untuk menyelewengkan dana ke dalam akaun bank peribadinya.
“Sekiranya aku berdusta atas sumpahku, maka ya Allah hallallah laknatmu ke atas diriku.”
Ini bukanlah kali pertama Najib bersumpah laknat di masjid.
Pada 2019 Najib bersumpah menafikan dakwaan mengenai penglibatannya berhubung pembunuhan seorang wanita warga Mongolia, Altantuya Shaaribuu.
Sumpahnya malam ini dibuat menjelang perbicaraan rayuan akhir di Mahkamah Persekutuan berhubung kes itu yang akan bersambung pada Selasa.


Tiada keperluan pindah Orang Asli terkesan ancaman harimau, kata TMB Kelantan

Tiada keperluan setakat ini untuk memindahkan Orang Asli di Gua Musang yang terkesan dengan ancaman harimau belang sejak Disember lepas, kata Timbalan Menteri Besar Kelantan Mohd Amar Nik Abdullah.Beliau berkata kerajaan negeri yakin perkara itu dapat diselesaikan menerusi pelbagai usaha dan inisiatif yang dilakukan Jabatan Perlindungan Hidupan Liar dan Taman Negara (Perhilitan) Kelantan.“Isu harimau ini di bawah Perhilitan, kita sedang berusaha menyelesaikannya dan setakat ini kita tidak menerima maklumat harimau masuk ke dalam perkampungan Orang Asli.“Kalau kita nak pindahkan mereka (Orang Asli), mengikut pengalaman sebelum ini kebanyakannya tidak mahu pindah ke tempat lain kerana mahu kekal di kampung mereka sahaja. Oleh itu, kita nasihatkan supaya mereka tidak keluar rumah sekiranya tiada keperluan,” katanya selepas menghadiri mesyuarat exco di Kompleks Kota Darulnaim hari ini.Media sebelum ini melaporkan kemeriahan perayaan menuai padi dan menangkap ikan sungai masyarakat Orang Asli suku kaum Temiar di Kampung Sau, Pos Bihai bertukar tragedi apabila seorang lelaki maut dibaham harimau belang pada 7 Januari lalu.Jumaat lepas, penduduk di Pos Ber pula berdepan kebimbangan sama apabila harimau belang dilihat berkeliaran di kawasan itu.Sementara itu, ketika ditanya dakwaan segelintir pihak bahawa haiwan liar tersebut berkeliaran di penempatan Orang Asli disebabkan pembalakan haram, Amar berkata pihaknya mengakui berlaku pembalakan haram di Hutan Simpan Kekal (HSK). “Masalah pembalakan berlaku di seluruh Malaysia yang dilakukan orang yang tidak bertanggungjawab, cuma di Kelantan isunya tidak serius.“Pembalakan haram itu memang ada, orang kampung buat kebun tanam durian, tanam kelapa sawit dan mungkin tebang hutan simpan, malah setakat kelmarin kita mendapat maklumat bahawa dua ekor harimau yang masih berkeliaran itu belum dapat dikesan namun tidak memasuki kampung,” katanya.


Sorry.


Selepas Zuraida keluar parti, Bersatu tolak khabar angin Hamzah jadi TPM

Pelbagai desas desus timbul selepas Zuraida Kamaruddin keluar dari Bersatu, daripada kononnya Barisan Nasional alu-alukan parti komponen baru sehinggalah rombakan Kabinet di mana Ismail Sabri Yaakob dikatakan bakal melantik timbalan perdana menteri.Antara khabar angin lain yang timbul adalah pelantikan Setiausaha Agung Bersatu Hamzah Zainudin yang merupakan menteri dalam negeri ketika ini sebagai timbalan perdana menteri.Namun, dakwaan itu ditolak Timbalan Presiden Bersatu Ahmad Faizal Azumu.“Saya ingat jangan layan khabar angin, nanti kita tak berpijak di bumi nyata. “Kita tengok perdana menteri pun sibuk berjumpa orang. Saya tak nampak dia duduk dengan tim penasihat politik untuk berbincang soal rombakan,” kata Faizal yang merupakan sebahagian daripada delegasi Ismail ke Jepun kepada MalaysiaNow.Faizal berkata jadual kerja perdana menteri terlalu padat di Jepun tidak memberi ruang untuk sebarang perbincangan politik.Sebelum ini, sebuah laman sesawang berita melaporkan khabar angin itu memetik “sumber” mengenai pelantikan Hamzah tersebut.Zuraida yang juga ahli Parlimen Ampang mengumumkan keluar dari Bersatu bagi menyertai Parti Bangsa Malaysia (PBM) semalam.Beliau dijangka berjumpa Ismail untuk membincangkan peletakan jawatannya sebagai menteri dalam jangkamasa terdekat.Laporan itu juga turut berkata Ismail akan merombak Kabinet bagi menggantikan kekosongan jawatan yang ditinggalkan, mendakwa kononnya perdana menteri akan memilih Hamzah sebagai timbalannya.Sebagai respons, Presiden Bersatu Muhyiddin Yassin akan mengemukakan calon baru kepada Ismail untuk dilantik sebagai anggota Kabinet, ekoran jawatan Zuraida merupakan kuota parti itu. Menurut Muhyiddin, keahlian Zuraida dalam Bersatu gugur serta-merta mengikut Fasal 10 Perlembagaan Bersatu.Dalam pada itu, Faizal menegaskan beliau masih menjawat jawatan menteri belia dan sukan yang perlu menumpukan perhatian kepada kerjanya. “Ini masa untuk bekerja, jangan fikir jawatan apa. “Kita tak boleh terlalu berpolitik,” katanya.


Urusharta Jamaah catat kerugian bersih RM9.95 bilion selepas ambil alih aset TH

Kementerian Kewangan mengesahkan meskipun Urusharta Jamaah Sdn Bhd (UJSB) sudah mengambil alih aset milik Lembaga Tabung Haji (TH) bernilai RM19.9 bilion namun Urusharta Jamaah Sdn Bhd (UJSB) mencatatkan kerugian bersih RM9.95 bilion bagi tempoh kewangan berakhir 4 Disember 2018 sehingga 31 Disember 2019.Timbalan Menteri Kewangan, Mohd Shahar Abdullah, berkata secara keseluruhanya UJSB mencatatkan pendapatan RM234 juta bagi tempoh kewangan berakhir 4 Disember 2018 sehingga 31 Disember 2019 yang diperoleh daripada hasil dividen dan sewaan aset milik syarikat.“Jumlah pendapatan yang kecil ini tidak dapat menampung kerugian operasi yang disumbangkan antaranya melalui perekodan kerugian nilai saksama (fair value loss) ke atas instrumen ekuiti RM7.57 bilion dan kerugian rosot nilai (impairment loss) RM1.77 bilion, sehingga menyebabkan UJSB mencatatkan kerugian bersih RM9.95 bilion.“Jumlah nilai saksama aset UJSB pula adalah sebanyak RM10.33 bilion, berbanding jumlah liabiliti sebanyak RM20.29 bilion. Keadaan ini sememangnya telah dijangka memandangkan aset-aset TH yang dipindahkan kepada UJSB dibuat bukan pada nilai saksama (RM9.7 bilion).“Sebaliknya pada nilai buku dengan premium (RM19.9 bilion), menjadikan jurang lebihan liabiliti berbanding aset yang terpaksa ditanggung oleh UJSB berjumlah kira-kira RM10.2 bilion,” katanya di Dewan Rakyat, hari ini.Abdul Azeez Rahim (BN-Baling) meminta menteri kewangan menyatakan apakah prestasi kewangan semasa UJSB yang telah mengambil alih aset bernilai RM19.9 bilion milik TH serta berapa jumlah yang telah dibayar kepada TH setakat tahun ini.Bagaimanapun, menurut Mohd Shahar penyata kewangan UJSB disediakan berlandaskan “going concern basis” memandangkan syarikat menerima Surat Sokongan Kewangan (Financial Support Letter) bertarikh 27 Mei 2019 daripada MKD.“Menjelang akhir tahun 2020, UJSB akan membayar RM500 juta kepada TH di mana RM300 juta adalah bagi penyelesaian tunai manakala RM200 juta lagi adalah penebusan awal sukuk.”Dalam pada itu, Mohd Shahar juga memberi jaminan akan menyampaikan desakan Ahli Majlis Ahli Parlimen Perikatan Nasional (PNBBC) terhadap kerajaan, perdana menteri dan Kementerian Kewangan supaya mengkaji semula cadangan penjualan tanah milik TH Plantation Bhd (THP) di Sarawak yang dikatakan di bawah nilai sebenar kepada Tamaco Plantation Sdn Bhd dibuat di zaman pemerintahan Pakatan Harapan (PH).


Ismail Sabri kurang pengalaman, ilmu berbanding Muhyiddin untuk jadi PM, kata Dr M

Perdana Menteri Ismail Sabri Yaakob kurang pengalaman dan ilmu untuk memimpin negara berbanding Muhyiddin Yassin, kata Dr Mahathir Mohamad yang sudah dua kali menduduki jawatan tertinggi negara itu.Pemimpin negara yang pernah memegang jawatan nombor satu negara paling lama itu berkata Muhyiddin lebih banyak pengalaman berbanding Ismail kerana pernah menjawat jawatan di pelbagai kementerian termasuk timbalan perdana menteri sebelum dipecat pada tahun 2015.“Muhyiddin mungkin ada pengalaman tapi Ismail Sabri baru kali ini jadi perdana menteri.“Dia biasa jadi menteri jadi experience kurang, pengalaman kurang dan ilmu juga kuranglah dibandingkan dengan orang yang sudah biasa jadi perdana menteri, yang dah lengkapkan diri mereka dengan ilmu pengetahunan, performance mereka lebih baik,” kata ahli Parlimen Langkawi itu dalam satu wawancara bersama MalaysiaNow baru-baru ini.Ismail mengangkat sumpah sebagai perdana menteri pada 21 Ogos selepas Muhyiddin hilang sokongan majoriti di Dewan Rakyat selepas kumpulan kluster mahkamah yang diketuai oleh Presiden Umno Ahmad Zahid Hamidi dan bekas perdana menteri Najib Razak menarik sokongan terhadapnya.Sebelum menjadi perdana menteri, Ismail merupakan timbalan perdana menteri selama kurang dua bulan dan menteri kanan kluster keselamatan merangkap menteri pertahanan selama setahun lima bulan dalam kerajaan pimpinan Muhyiddin.Sementara Muhyiddin sebelum menjadi perdana menteri pernah bertugas di pelbagai kementerian termasuk kementerian dalam negeri, kementerian pendidikan, kementerian perdagangan antarabangsa dan industri, kementerian pertanian dan banyak lagi.Muhyiddin juga pernah menjadi menteri besar Johor dari 1986 hingga 1995.Mahathir dan Muhyiddin bersama-sama menubuhkan Bersatu pada 2016 sebagai penentangan terhadap Umno yang dipimpin oleh Najib Razak yang terpalit dengan skandal 1MDB.Bersatu bekerjasama dengan PKR, DAP dan Amanah dalam Pakatan Harapan (PH) sehingga berjaya menumbangkan Barisan Nasional pada Pilihan Raya Umum ke-14 pada 2018.Bagaimanapun kerajaan PH hanya kekal selama 22 bulan disebabkan desakan dalaman agar Mahathir meletakkan jawatan sebagai perdana menteri untuk memberikan laluan kepada Presiden PKR Anwar Ibrahim.Peletakan jawatan Mahathir pada Februari 2020 menyebabkan kerajaan PH tumbang dan terbentuknya kerajaan Perikatan Nasional (PN) pimpinan Muhyiddin di mana Umno merupakan anggotanya.Mahathir dan beberapa ahli Parlimen Bersatu tidak menyertai kerajaan PN dan menubuhkan Pejuang.


Buku Thomas terima ulasan tidak baik dalam Amazon Kindle

Berbeza daripada kata-kata pujian yang diterbit di kulit bukunya baru-baru ini, bekas peguam negara Tommy Thomas dikritik kerana gagal menunjukkan sikap rendah diri dan juga terlalu fokus pada isu-isu remeh, dalam beberapa ulasan kedai buku dalam talian Amerika Syarikat, Amazon.Versi e-buku Kindle “My Story: Justice in the Wilderness” dimasukkan dalam genre kecil “Biographies of Lawyers & Judges”, sekadar mendapat penilaian satu bintang, berdasarkan ulasan yang bukan sahaja mempersoalkan kandungan buku itu tetapi turut mengatakan ia tidak konsisten, dan ditulis dengan gaya bukan seperti seseorang yang pernah bekerja sebagai pegawai tertinggi di jabatan perundangan.“Penggunaan ‘AGC’ dan ‘Chambers’ yang tidak konsisten pada saya sangat menjengkelkan. Anda mungkin fikir saya cerewet tetapi saya bekerja di AGC/Chambers selama tujuh tahun dan jika saya menghantar memo dengan menggunakan ‘AGC/Chambers’ secara bergilir-gilir seperti dilakukan bekas peguam negara, saya yakin memo itu akan dikembalikan dalam bentuk abu,” kata satu ulasan.“Jika pembaca tidak boleh bergantung kepada konsistensi dan semakan tentang perkara-perkara kecil, apa lagi tentang isu besar?”Pembaca itu kemudian menggambarkan bahasa digunakan Tommy sebagai “terlalu menggunakan bahasa basahan”.“Secara umum, ia sama seperti melihat seorang pak cik yang paranoia berceloteh ketika makan malam,” kata ulasan itu, dan menambah ia bukan gaya  seorang peguam “yang berkaliber sepertinya sering diingatkan kepada kita dalam bukunya”.Satu lagi ulasan mengatakan Thomas memulakan penulisan buku itu “dengan mukadimah didorong rasa bangga pada diri sendiri berdasarkan identiti kasta”.“Ia sangat mengecewakan apabila melihat lelaki seperti Tommy Thomas yang mencapai kejayaan dan tinggi ilmunya menjadi mangsa kepada naluri parokial,” kata pembaca itu.“Ia juga merupakan pengkhianatan kepada prinsip asas agama Kristian, ‘komunitinya’ yang dipeluk satu ketika dahulu.Dalam bab pertama buku Thomas menyentuh mengenai kepercayaannya terhadap Krtistian Syria – yang mempunyai kira-kira 3,000 penganut di Malaysia – dengan bangganya memberitahu dilahirkan daripada ibu bapa tergolong dalam komuniti kecil agama itu sebagai satu “rahmat”.Ia bukan pertama kali Thomas menyuarakan pendirian mengenai agamanya secara terbuka.Beberapa hari selepas dinamakan sebagai peguam negara pada 2018, beliau menggambarkan pelantikannya sebagai satu “keajaiban” daripada Tuhan.“Saya dilantik kerana keajaiban Tuhan. Tuhan mengabulkan doa-doa kita,” katanya di dalam satu ucapan di sebuah gereja pada hari Ahad yang dirakam dalam bentuk video.“Beribu-ribu orang Kristian dan gereja mendoakan saya, jadi ia benar-benar satu keajaiban.”Pengulas buku itu turut mempersoalkan mengapa Thomas diberikan jawatan peguam negara, dengan berpandangan beliau tidak layak untuk diberi “peluang dan keistimewaan luar biasa” untuk berada di situ yang selama ini menafikan calon bukan Melayu.Dikatakan terdapat beberapa bab tentang wawasan penulis dalam buku ini, tetapi nada Thomas yang tidak tahu malu merupakan satu masalah.“Walaupun bab-bab berikutnya kelihatan memberikan pandangan menarik, sedikit rasa rendah diri mungkin akan melembutkan prosa yang digunakan,” tambahnya.


Majlis Keselamatan PBB bahaskan mengenai AI pada 18 Julai

Majlis Keselamatan Pertubuhan Bangsa-Bangsa Bersatu (UNSC) buat kali pertama akan mengadakan perbincangan mengenai kecerdasan buatan (AI) pada akhir bulan ini.
Wakil Tetap PBB, Barbara Woodward, berkata United Kingdom (UK) sangat teruja dan tidak sabar untuk mengadakan perbincangan mengenai AI itu.
Woodward berkata Setiausaha Luar UK James Cleverly akan mempengerusikan mesyuarat UNSC pada 18 Julai dengan taklimat daripada pakar AI antarabangsa dan Setiausaha Agung Antonio Guterres.
Beliau berkata UK bertujuan untuk mengkaji potensi ancaman yang ditimbulkan oleh AI terhadap keamanan dan keselamatan antarabangsa serta manfaat dan utilitinya.
Menyedari bahawa AI bukanlah pelakunya, beliau berkata manusia yang menggunakannya, mengarahkannya dan dapat melihat risikonya.
"Jadi itulah sebabnya kita perlu bahaskan di Majlis Keselamatan," katanya.


Tentang mata wang kripto

Saya tidak menggunakan mata wang kripto. Saya juga tidak galak orang menggunakan mata wang tersebut. Saya pegang kepada wang fiat, atau wang fizikal.Jika ada promosi dalam iklan atau laman sesawang yang kononnya saya galakkan guna mata wang kripto, ianya adalah palsu.Pejabat saya sebelum ini ada buat laporan terhadap iklan jenis ini yang kononnya saya melabur dan menggalakkan kegunaan mata wang kripto ini.Iklan-iklan tersebut palsu. Saya difahamkan ada yang terpedaya. Sesetengah iklan itu seolah-olah disiar media tempatan.Saya difahamkan media tempatan juga sudah dimaklumkan dan mereka sudah buat laporan kepada pihak berkuasa.Pihak awam perlu maklum bahawa perkara seperti ini tidak mudah ditangani kerana pelbagai laman sesawang dan iklan palsu dapat dibangun dengan cepat.Tutup satu, timbul sepuluh.Penipuan dan pemalsuan mengguna nama saya berlaku sebelum zaman media sosial dan internet lagi. Dari dulu juga ada yang terpedaya dengan promosi palsu peluang niaga yang kononnya libatkan diri saya.Ada laporan dibuat dan tindakan diambil. Ada yang tidak. Sesiapa yang sangsi, boleh periksa dengan pejabat saya. Saya tidak pernah dan tidak akan terlibat dengan apa-apa skim cepat kaya.Selain itu ada yang percaya laporan palsu yang saya ada kekayaan berbilion.Semasa dalam kerajaan saya sudah isytihar harta. Kalau ada yang masih hendak percaya saya ada kekayaan berbilion, terpulanglah.Yang nyata manusia bermacam ragam. Ada yang cerdik, ada yang kurang. Ada juga yang pandai tak terikut.Mahathir Mohamad adalah bekas perdana menteri Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Saarani nafi spekulasi gerakan tumbang kerajaan campuran Perak

Menteri Besar Perak Saarani Mohamad menafikan spekulasi terdapat gerakan menumbangkan kerajaan campuran Perak, malah menegaskan kerajaan negeri kini kuat dan stabil.
Saarani berkata dakwaan Ketua Pembangkang Perak Razman Zakaria bahawa beberapa Ahli Dewan Undangan Negeri (Adun) kerajaan ada berjumpa dengan beliau (Razman), sengaja dibuat untuk mewujudkan persepsi kononnya terdapat pergeseran dan ketidakstabilan dalam kerajaan negeri.
Menurut Saarani persepsi negatif yang sengaja diwujudkan itu boleh menggugat kepercayaan para pelabur, sekali gus mengundang risiko kepada pembangunan negeri.
"Kita sedang bertungkus-lumus untuk menarik seramai mungkin pelabur, membawa sebanyak mungkin pelaburan ke dalam negeri ini dan mereka akan melabur dengan jumlah wang yang begitu besar, berbilion-bilion ringgit. Dia (pelabur) perlukan masa yang panjang untuk melabur dan (mendapat) pulangan semula.
"Perlu ditegaskan bahawa kerajaan negeri bukan sahaja kuat dan stabil, malah semakin kukuh dengan didorong semangat kebersamaan, sifat bertanggungjawab dan kesungguhan termasuk untuk menjayakan setiap agenda yang digariskan dalam pelan Perak Sejahtera 2030," katanya pada sidang media sebelum bermulanya persidangan DUN Perak di Bangunan Perak Darul Ridzuan di Ipoh hari ini.
Pada sidang media itu, kesemua Adun di bawah kerajaan campuran Perak hadir bersama Saarani, kecuali Adun Kepayang, Nga Kor Ming kerana kini berada di Jepun dan Adun Keranji, Koo Haai Yen yang hadir lewat.
Semalam, media melaporkan Razman yang juga Pesuruhjaya PAS Perak mendakwa beberapa Ahli DUN (Adun) kerajaan ada berjumpa dengan beliau ketika khabar angin wujud gerakan untuk menumbangkan kerajaan campuran Perak.
Sementara itu, Saarani berkata beliau menasihatkan semua pihak terutama Razman untuk berpolitik secara bertanggungjawab dengan tidak mencetuskan polemik yang tidak mendatangkan manfaat kepada negeri.
Beliau berkata Perak baru sahaja menubuhkan kerajaan selama enam bulan dengan setiap pemimpin sedang memberi fokus menguatkan kerajaan selain membuat persiapan bagi meneruskan pelan Perak Sejahtera 2030.
"Saya juga mengajak semua rakan-rakan parti politik termasuk pembangkang untuk bermuhasabah, menyuburkan politik matang dengan memberi idea atau teguran demi kebaikan rakyat dan kemajuan negeri, bukan mencipta persepsi, yang akhirnya mengundang ketidakstabilan," katanya.
Ketika ditanya sama ada laporan polis akan dibuat berikutan kenyataan Razman itu boleh menimbulkan kegusaran kepada masyarakat, Saarani berkata: “Tak mustahil kita akhirnya akan membuat laporan polis sebab itu merupakan kenyataan berbaur hasutan,".


Patutkah Anwar terus ‘bergaduh’ dengan Dr Mahathir?

Pemerhati politik dan wartawan veteran A Kadir Jasin mengingatkan, secara politiknya tidak bijak bagi Perdana Menteri Anwar Ibrahim berterusan berada dalam pertikaian dengan bekas mentornya yang kini menjadi seterunya, Dr Mahathir Mohamad.
Kadir menegaskan jika keadaan itu berterusan Anwar boleh hilang segala-galanya, sebaliknya Mahathir pula tidak akan rugi apa-apa.
Katanya, Mahathir bebas mengeluarkan kenyataan dan bercakap apa-apa sahaja kerana beliau tidak lagi memegang sebarang jawatan dan kuasa.
Berbeza dengan Anwar, beliau pula boleh bertindak terhadap Mahathir kerana kuasanya sebagai perdana menteri.
"Jangan cakap sahaja," katanya kepada MalaysiaNow.
Mahathir kalah pada Pilihan Raya Umum ke-15 (PRU15) di bawah tiket Pejuang.
Beberapa bulan selepas itu beliau mengumumkan keluar parti itu bersama 12 lagi ahli lain.
Kira-kira 20 hari selepas itu, beliau mengumumkan menyertai Parti Bumiputera Perkasa Malaysia (Putra).
Sejak Anwar menjadi perdana menteri pada November tahun lalu, kedua-dua tokoh ini dilihat sering kali berbalas kenyataan dan bidasan melalui laporan-laporan media.
Ini termasuklah acara Proklamasi Orang Melayu yang akan dihadiri Mahathir dibatalkan beberapa kali disebabkan tempahan dewan yang dibuat oleh penganjur ditarik balik tanpa sebarang alasan.
Mahathir mendakwa Anwar sebagai dalang di sebalik pembatalan proklamasi tersebut.
Beliau berpandangan semua itu tidak akan berlaku tanpa arahan dan kebenaran daripada kuasa perdana menteri.
Terbaru, Mahathir memberi tempoh tujuh hari kepada Anwar untuk menarik balik tuduhannya terhadap beliau yang mengumpul kekayaan untuk diri dan ahli keluarganya dan jika gagal tindakan undang-undang akan diambil.
Merujuk kepada kes tersebut, Kadir berkata Anwar sepatutnya berhenti daripada menuduh Mahathir memperkayakan diri dan keluarganya jika tiada bukti.
Ini kerana, apabila bekas perdana menteri itu minta beliau buktikan, Anwar melalui peguamnya terpaksa mohon tangguh dan lanjut tempoh masa.
"Cukuplah berdansa dengan serigala, tak kiralah serigala tua atau muda.
"Kalau beliau tidak mahu kalah dengan Mahathir yang sudah pun kalah dalam PRU15, ambillah tindakan ke atasnya.
"Kalau beliau yakin beliau mempunyai bukti yang kukuh dan lebih banyak penyokong daripada Mahathir, teruskan saja tindakan terhadap musuhnya itu.
"Majoriti rakyat mesti sokong," katanya.
Dalam pada itu, bekas pengarang kanan akhbar Utusan Malaysia Zin Mahmud menegaskan Anwar tidak patut melayan kenyataan-kenyataan Mahathir.
Beliau menyifatkan ianya sebagai tindakan membuang masa dan menjadi satu bentuk gangguan kepada Anwar untuk fokus dalam pentadbiran negara.
"Generasi lama yang sudah melalui zaman pergaduhan Anwar dan Mahathir seperti saya sudah jemu dengan gelagat sebegini.
"Zaman Tun (Mahathir) sudah berlalu. Beliau pun sudah ditolak dalam PRU," katanya kepada MalaysiaNow.
Sementara itu, Ahmad Atory Hussain dari Universiti Sains Malaysia (USM) berkata gencatan politik antara kedua-dua tokoh itu pernah berlaku ketika pemerintahan kerajaan Pakatan Harapan (PH) pada tahun 2018 tetapi berlangsung dalam tempoh yang singkat.
Ini kerana, Anwar ketika itu tetap menggunakan "orang-orangnya" untuk mengkritik Mahathir hampir setiap hari sehingga berakhir dengan peletakan jawatannya.
Peristiwa itu sekali gus menyaksikan kejatuhan kerajaan tersebut yang bertahan selama 22 bulan.
Menurut Atory, sejak peristiwa itu kedua-dua ahli politik itu bahkan saling berbalas dan membidas kenyataan antara satu sama lain.
"Cuma Tun (Mahathir) akan tetap bersuara sama ada melalui platform parti atau perseorangan.
"Apabila salah seseorang sudah tidak ada barangkali konflik antara dua tokoh ini akan selesai."


Pendengaran kebenaran merayu Najib, Shafee batal kelayakan Sri Ram 23 Mei depan

Permohonan Najib Razak dan peguam Muhammad Shafee Abdullah untuk kebenaran merayu terhadap penolakan semakan kehakiman mereka untuk membatalkan kelayakan Gopal Sri Ram daripada mengetuai pendakwaan dalam kes mereka, akan didengar di Mahkamah Persekutuan pada 23 Mei.Perkara itu disahkan oleh timbalan ketua Bahagian Sivil di Jabatan Peguam Negara Shamsul Bolhassan apabila dihubungi Bernama.Pengurusan kes bagi kes itu dijalankan di hadapan timbalan pendaftar Mahkamah Persekutuan Fadzlin Abd Zawawi semalam yang dihadiri peguam Sarah Abishegam yang mewakili Najib dan Shafee manakala peguam persekutuan Nur Syazwani Abdul Aziz bagi pihak kerajaan Malaysia, pihak pendakwaan dan Sri Ram.Menurut Shamsul, timbalan pendaftar itu telah membenarkan permohonan Najib dan Shafee untuk melanjutkan masa sehingga 17 Mei bagi memfailkan hujahan bertulis.Pada 8 November tahun lepas, bekas Najib dan Shafee gagal dalam rayuan mereka untuk menggugurkan Sri Ram daripada menjadi timbalan pendakwa raya (TPR) kanan dalam kes mereka.Pada 28 Ogos 2020, Mahkamah Tinggi Kuala Lumpur menolak permohonan semakan kehakiman Najib dan Muhammad Shafee untuk menggugurkan Sri Ram, bekas hakim Mahkamah Persekutuan sebagai TPR kanan dalam perbicaraan kes mereka.Najib memfailkan permohonan semakan kehakiman untuk menggugurkan Sri Ram dalam kesnya sebagai TPR kanan dalam kes berkaitan dana 1Malaysia Development Berhad (1MDB) pada Disember 2018.Shafee yang juga peguam Najib, turut mencabar pelantikan Sri Ram dalam perbicaraan kesnya sendiri membabitkan dua pertuduhan menerima wang hasil aktiviti haram berjumlah RM9.5 juta. Mereka memohon perintah mahkamah untuk membatalkan atau menggugurkan pelantikan Sri Ram dengan menyatakan bahawa surat pelantikan bekas hakim itu sebagai TPR tidak sah.Mereka juga memohon pengisytiharan bahawa terdapat percanggahan kepentingan dalam pelantikan itu dan memohon perintah untuk melarang Sri Ram daripada mengetuai pasukan pendakwaan dalam semua kes yang dihadapi mereka, termasuk dalam kes rasuah, penyalahgunaan kuasa dan pengubahan wang haram.


Sains kata ia bukan masa untuk PRU, kata Khairy

Menteri Sains, Teknologi dan Inovasi Khairy Jamaluddin hari ini membidas cadangan usul undi tidak percaya terhadap Perdana Menteri Muhyiddin Yassin dengan mengatakan keutamaan seharusnya diberikan kepada langkah menangani pandemik Covid-19, bukannya mengadakan pilihan raya umum.“Sebagai menteri sains, saya ingin tegaskan mengadakan pilihan raya umum pada masa ini, di tengah-tengah gelombang ketiga penularan Covid-19 adalah satu tindakan yang sama sekali tidak bertanggungjawab, dan jika anda bertanya kepada saya sebagai seorang ahli politik, jawapan saya sila dengar kepada sains,” katanya dalam satu temu bual di BFM hari ini.Khairy, menteri yang diberi tugas penting bagi mencari vaksin Covid-19 untuk Malaysia yang sehingga kini sudah meragut 170 nyawa, turut berkata negara kini terikat dalam “situasi hidup dan mati”.“Saya bekerja hampir 24 jam setiap hari bagi mendapatkan vaksin Covid-19 demi rakyat Malaysia.“Hentikan semua cakap-cakap kosong ini. Sekiranya anda mempunyai nombor – dan selepas istana perkenan untuk mengadap – maka tunjukkan angka anda dan teruskan. Namun, jika anda tidak mempunyai nombor, sila hentikan.”Beliau berkata demikian bagi mengulas tindakan Presiden PKR Anwar Ibrahim ke Istana Negara pada Selasa, mengadap Yang di Pertuan Agong Sultan Abdullah Sultan Ahmad Shah bagi mempersembahkan senarai nama ahli Parlimen “kukuh dan meyakinkan” untuk menumbangkan kerajaan pimpinan Muhyiddin Yassin.Bagaimanapun pihak Istana Negara, memaklumkan Anwar hanya menyatakan jumlah ahli Parlimen yang didakwa menyokongnya bukan senarai nama mereka.Dalam kenyataan yang dikeluarkan oleh Datuk Pengelola Bijaya Diraja Istana Negara, Ahmad Fadil Shamsuddin berkata Agong turut menasihati Anwar menghormati undang-undang selari dengan peruntukan Perlembagaan.


DUN Sabah lulus pindaan Perlembagaan negeri berkaitan antilompat parti

Persidangan Dewan Undangan Negeri (DUN) Sabah semalam meluluskan Rang Undang-undang Perlembagaan Negeri Sabah (Pindaan) 2023 yang melarang wakil rakyat melompat parti.
Rang Undang-undang itu mendapat sokongan melebihi majoriti dua pertiga ahli dewan selepas ia bentangkan oleh Ketua Menteri Hajiji Noor hari ini, dengan 75 Ahli Dewan Undangan Negeri (Adun) menyokong manakala empat Adun tidak hadir.
Berdasarkan Perkara 43 Perlembagaan Negeri Sabah, sebarang pindaan terhadap Perlembagaan memerlukan sokongan majoriti lebih dua pertiga daripada Adun Sabah pada bacaan kedua dan ketiga usul tersebut.
Pada bacaan kali kedua rang undang-undang itu, Ketua Pembangkang DUN Sabah Mohd Shafie Apdal (Warisan-Senallang) bangun mencadangkan supaya undi belah bahagian bagi Fasal 2 rang undang-undang tersebut, iaitu fasal itu bertujuan menggugurkan Perkara 6 (7) dalam Perlembagaan tersebut.
Empat fasal dalam rang undang-undang itu diluluskan dengan suara terbanyak, manakala undi belah bahagian bagi Fasal 2 itu disokong 61 Adun yang bersetuju Perkara 6(7) Perlembagaan Negeri digugurkan, 14 Adun tidak bersetuju, manakala empat Adun tidak hadir.
Bagi bacaan ketiga rang undang-undang itu, seramai 75 Adun menyatakan sokongan manakala empat Adun tidak hadir.
Hajiji ketika menggulung perbahasan usul itu berkata rang undang-undang itu bertujuan menggugurkan Perkara 6(7) dalam Perlembagaan Negeri Sabah adalah kerana ia tidak lagi selaras dengan kehendak di bawah Perkara 6(3) berikutan situasi politik semasa.
Perkara 6(3) antara lain merujuk tentang Yang Dipertua Negeri Sabah melantik seorang Ketua Menteri yang merupakan seorang Adun negeri yang pada pertimbangannya mendapat kepercayaan majoriti ahli dewan.
Perkara 6(7) pula merujuk sebuah parti politik yang memenangi kerusi majoriti pada pilihan raya, ketua parti itu merupakan seorang Adun Sabah yang mempunyai kemungkinan mendapat kepercayaan majoriti ahli dewan.
Mengulas lanjut, Hajiji berkata sejak Pilihan Raya Umum ke-14 pada 2018, tiada sebuah parti politik yang memperoleh majoriti untuk mentadbir negeri dan sejak itu kerajaan negeri ditadbir oleh gabungan parti politik.
 “Tiada mana-mana parti menang kerusi majoriti dan kerajaan negeri jadi tergantung atau ‘hung government’, terjadi di negeri ini sejak 2018. Kerajaan negeri sejak 2018 adalah sebuah kerajaan gabungan, jadi ini tidak memenuhi kehendak Perkara 6(7) itu.
“Ini (pindaan) memudahkan TYT (Yang di-Pertua Negeri Sabah) membuat keputusan mengikut budi bicara, siapa dapat sokongan majoriti itu dan ruang TYT memikirkan kalau sokongan (sebuah parti) tidak melebihi 50 peratus itu bagaimana kedudukan gabungan dan sokongan wakil rakyat,” katanya.
Sementara itu, beliau berkata pindaan Perlembagaan hari ini tidak melibatkan Adun dilantik kerana mereka tersebut tidak dipilih pada pilihan raya oleh rakyat dan tidak mempunyai kawasan yang diwakili.
“Ia lebih kepada sering diperkatakan prinsip wakil yang telah dipilih oleh rakyat itu mengekalkan kepercayaan yang diberikan kepada rakyat kepada mereka. Maka pindaan ini melibatkan Adun yang dipilih rakyat dan bukan Adun dilantik,” katanya.
Sabah mempunyai seramai 79 Adun dengan 73 daripadanya dipilih manakala enam dilantik.


Larangan ceramah di tempat terbuka kekal ketika SPR tambah SOP PRN

Suruhanjaya Pilihan Raya (SPR) hari ini mengumumkan tambahan prosedur operasi standard (SOP) bagi Pilihan Raya Negeri (PRN) Johor yang membenarkan ceramah diadakan di premis rasmi parti dengan kehadiran tidak melebihi 100 orang atau 50% kapasiti ruang.SPR berkata tambahan SOP yang berkuat kuasa serta merta itu dibuat berdasarkan pandangan kementerian kesihatan (KKM) dan Majlis Keselamatan Negara (MKN).Bagaimanapun, ceramah yang dianjurkan masih perlu mengekalkan SOP penjarakan fizikal dan pemakaian pelitup muka selain menetapkan jumlah kehadiran 100 orang adalah termasuk penganjur dan penceramah.“Ceramah yang diadakan tidak boleh melebihi jam 12 tengah malam,” kata SPR dalam satu kenyataan sambil menambah ceramah di tempat terbuka masih tidak dibenarkan.Pada tiga PRN sebelum ini, ceramah di premis parti dan kempen rumah ke rumah adalah tidak dibenarkan.Kesemua parti yang terlibat pada PRN sebelum ini juga turut menumpukan kempen di dalam talian demi mengelakkan kesesakan orang ramai sekali gus membendung penularan wabak Covid-19.Terdahulu, Pengerusi Majlis Pemulihan Negara Muhyiddin Yassin beberapa kali mencadangkan supaya SOP PRN Johor dipertimbangkan semula kerana dilihat “agak ketat dan kurang praktikal”.“Agak ketat juga kerana hanya boleh berceramah di satu tempat (seperti) bilik gerakan, jadi takkan seluruh rakyat Johor nak datang situ. Contoh, di DUN (Dewan Undangan Negeri) Bukit Permai dan di (kampung) Felda ini sendiri jauh.“Tidak praktikal bagi saya sedangkan majlis-majlis sosial dibenarkan, kenduri kahwin boleh, jadi apa bezanya. Kalau satu kawasan ada 30,000 pengundi macam mana nak berhubung dengan pengundi,” katanya.


Penambahbaikan kemudahan di beberapa sekolah Sri Aman giat dijalankan, kata menteri

Penambahbaikan kemudahan di beberapa sekolah di Sri Aman, Sarawak sedang giat dilakukan bagi memberi keselesaan kepada warga sekolah di kawasan itu, kata Menteri Kanan Pendidikan Radzi Jidin.Menerusi Facebook rasminya Radzi berkata dalam tinjauannya di sekitar kawasan itu, beberapa penambahbaikan dikenal pasti melibatkan dua sekolah menengah iaitu Sekolah Menengah Kebangsaan (SMK) Simanggang dan SMK Balai Ringin, serta Sekolah Kebangsaan (SK) Bakong.“Dalam aspek penambahbaikan fasiliti SMK Simanggang, penyerahan satu blok pejabat yang baru akan dibuat dalam masa terdekat. Selain itu, dewan sekolah yang telah berusia hampir 50 tahun akan diusahakan bagi penggantian bumbung dan pendawaian semula.“Pembinaan blok asrama baru SMK Balai Ringin pula sedang giat dilaksanakan dan kemudahan ini pasti akan memberi lebih keselesaan kepada pelajar asrama,” menurut hantaran itu.Beliau memaklumkan SMK Simanggang merupakan sekolah asrama harian yang mempunyai 1,047 pelajar dengan 98 daripadanya pelajar Tingkatan Enam semester dua dan 161 pelajar Tingkatan Lima serta tujuh pelajar Program Pendidikan Khas Integrasi yang hadir ke sekolah bagi mengikuti Pengajaran dan Pembelajaran (PdP) secara bersemuka.Menurutnya SMK Balai Ringin mempunyai 1,494 pelajar dengan 36 daripadanya pelajar Tingkatan Enam semester dua dan 267 pelajar Tingkatan Lima yang telah memulakan sesi PdP secara bersemuka sejak awal Oktober lepas.“Terima kasih pengetua dan guru SMK Simanggang dan SMK Balai Ringin. Kami akan usahakan yang terbaik bagi menyediakan fasiliti dan kemudahan di sekolah, terutamanya di kawasan luar bandar agar anak-anak kita dapat belajar dalam keadaan selamat dan selesa,” katanya.Sementara itu ketika meninjau SK Bakong yang merupakan sekolah asrama harian, Radzi berkata  projek pembinaan gantian penuh melibatkan bilik darjah, asrama dan rumah guru telah diluluskan, dengan lokasi baru sekolah terletak kira-kira dua kilometer dari tapak asal.Katanya beberapa kemudahan lain seperti kipas yang rosak akan digantikan dengan segera bagi membolehkan murid di sekolah itu dan yang tinggal di asrama dapat belajar dengan lebih selesa.Beliau berkata pelaksanaan projek di sekolah berusia lebih 60 tahun itu akan disegerakan agar warga SK Bakong yang mempunyai 146 murid dapat menggunakan sekolah baru yang lebih selesa secepat mungkin.


Mahkamah Singapura tolak rayuan hukuman mati 3 individu termasuk warga Malaysia

Mahkamah Singapura pada Rabu menolak rayuan tiga lelaki yang dijatuhi hukuman mati bagi kesalahan berkait dadah walaupun mendapat kritikan Pertubuhan Bangsa-Bangsa Bersatu (PBB) dan aktivis hak asasi manusia.Warga Singapura Roslan Bakar dan Pausi Jefridin yang berasal dari Sabah ditahan pada 2008 atas tuduhan mengedar dadah dan dijatuhi hukuman mati dua tahun kemudian.Selain mereka berdua, rayuan seorang lagi warga Singapura Rosman Abdullah turut ditolak.Singapura mempunyai undang-undang kesalahan dadah paling keras di dunia dan sering menegaskan peruntukan hukuman mati di negaranya berkesan mencegah jenayah, walaupun pelbagai gesaan supaya pihak berkuasa republik itu mengambil pendirian “belas kasihan”.Hakim Mahkamah Tinggi Kannan Ramesh ketika membacakan keputusan berkata tiada hujah baru dan berbeza daripada pengakuan terdahulu di mana ia sudah ditolak mahkamah, selain turut menuduh plaintif menyalahgunakan proses mahkamah.“Dalam kes ini, ‘tujuan tidak relevan’ yang jelas dalam rayuan plaintif adalah niat tersembunyi bagi menangguhkan pelaksanaan hukuman mati dengan tidak menghormati proses kehakiman,” kata hakim itu.Aktivis hak asasi manusia M Ravi, yang membantu pasukan pembelaan mewakili tiga lelaki itu, berkata pihaknya sedang mempertimbangkan satu lagi rayuan di mahkamah.Sebelum ini, PBB turut menggesa Singapura untuk menghentikan hukuman mati, di mana jika dijalankan ia akan menjadi pelaksanaan hukuman gantung pertama di negara itu sejak November 2019.PBB berkata hukuman mati tidak selari dengan undang-undang antarabangsa berkenaan hak asasi manusia.Kumpulan hak asasi manusia Amnesty International juga turut menyifatkan rancangan pelaksanaan hukuman mati di negara itu sebagai “kejam” dan menggesa kerajaan Singapura melaksanakan moratorium terhadap hukuman mati.Kumpulan hak asasi Malaysia Lawyers for Liberty juga turut membangkitkan kebimbangan mengenai keadaan Pausi yang didiagnosis mempunyai skor IQ sebanyak 67 – di bawah nilai ambang 70 yang membolehkannya diisytiharkan sebagai orang kurang upaya (OKU) mental.Kes Pausi serupa seperti apa yang dihadapi seorang lagi banduan bilik akhir, Nagaenthran K Dharmalingam yang juga merupakan warga Malaysia.Ketetapan pelaksanaan hukuman mati ke atas Nagaenthran mencetuskan kritikan daripada pelbagai badan dan individu berpengaruh termasuk Kesatuan Eropah (EU).Nagaenthran dijatuhkan hukuman mati pada 2010 kerana mengedar sejumlah kecil heroin ke Singapura.Banduan OKU itu dijadualkan akan menjalani hukuman gantung pada November tahun lalu.Bagaimanapun, dalam rayuan saat akhir, peguamnya memohon belas kasihan Mahkamah Rayuan supaya Nagaenthran diperiksa panel psikiatri bebas.Mahkamah masih belum menetapkan keputusan berhubung rayuan tersebut.


Pemilik Ikea mula bangunkan kedai pertama di New Zealand

Pemilik Ikea, Ingka Group mengumumkan kerja pembangunan secara rasmi yang tertangguh di kedai pertamanya di New Zealand dan akan diikuti oleh cawangan lain apabila rantau Asia Pasifik itu pulih daripada wabak Covid-19 dan kejutan makro-ekonomi.
Dalam fail pada 2022, syarikat itu merujuk kepada cadangan tarikh pembukaan kedai perabotnya di Aukland, bandar terbesar di New Zealand pada Disember 2024 tetapi kini ia dijangka dibuka penghujung 2025.
Ketua Peruncitan Ingka Group, Tolga Oncu memberitahu Reuters tarikh pembukaan awal selalunya tertakluk kepada perubahan.
"Ini adalah projek yang panjang jadi selalunya niat asal apabila anda benar-benar boleh membuka tidak menjadi realiti," kata Oncu, sambil menambah bahawa keadaan makro-ekonomi dalam tempoh tiga tahun kebelakangan ini adalah luar biasa.
Oncu berkata Asia adalah pasaran yang berkembang pesat – dengan enam hingga lapan bulan terkini menunjukkan perkembangan positif – dibantu oleh pembukaan semula sempadan China selepas Covid-19.
Ditanya mengenai kemungkinan terdapat kedai di bahagian lain di New Zealand, Oncu berkata beliau tidak menjangka kedai di Auckland cukup.
"Jadi seseorang boleh menjangkakan bahawa Ikea dalam jangka panjang akan terus mencari peluang untuk berkembang di New Zealand," katanya.
Walaupun kedai itu secara geografi akan berada paling jauh dari operasi utama Ikea di Eropah, Ingka berkata syarikat itu boleh mengurangkan kesan logistik melalui operasi sedia ada di Australia.
"Kami telah belajar bagaimana untuk mengurusnya, bagaimana untuk menjadi lebih berkesan, cekap, lebih mampan, tetapi sudah tentu saya tidak boleh lari daripada hakikat bahawa setiap kilometer datang dengan tanda harga," kata Oncu.
Terdapat lebih 450 kedai Ikea yang kebanyakannya dimiliki oleh Ingka Group di seluruh dunia, selebihnya dikawal oleh francaisi lain.
Kumpulan itu terjejas teruk oleh isu rantaian bekalan dan kos bahan mentah yang dikaitkan dengan wabak itu sebagai salah satu pengguna kayu terbesar di dunia.


Najib sekali lagi gagal kemuka bukti baru bagi rayuan kes SRC

Najib Razak hari ini gagal bagi kali kedua untuk mengemukakan bukti baru dalam proses rayuannya terhadap sabitan hukuman penjara 12 tahun dan denda RM210 juta selepas didapati bersalah menyalahgunakan RM42 juta dana SRC International.Panel lima hakim dipengerusikan Ketua Hakim Negara Tengku Maimun Tuan Mat hari ini berkata mereka secara sebulat suara menolak permohonan bekas perdana menteri itu selepas mendengar hujahan peguam utama Najib, Muhammad Shafee Abdullah, dan pendakwa raya V Sithambaram.Hakim lain yang turut menganggotai panel hakim termasuk Presiden Mahkamah Rayuan Rohana Yusuf, Hakim Besar Malaya Azahar Mohamed, Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Mohd Zawawi Salleh.Dalam keputusannya, Tengku Maimun berkata permohonan untuk mengemukakan keterangan tambahan tidak memenuhi peruntukan undang-undang.“Kami mendapati Mahkamah Rayuan membuat keputusan yang betul, tiada sebarang kekhilafan dan tiada sebarang kesalahan yang membolehkan ia dirayu.“Mahkamah Rayuan mengunakan budi bicaranya dengan betul. Hak perayu (Najib) tidak diprejudiskan dan diberikan haknya untuk didengar.“Berdasarkan keadaan sedemikian, rayuan ini ditolak,” katanya.


Muhyiddin akan namakan pengganti Zuraida di Kabinet, kata Bersatu

Ketua Penerangan Bersatu Wan Saiful Wan Jan berkata keputusan Zuraida keluar dari parti itu memang sudah dijangka, mengatakan calon bagi menggantikan ahli Parlimen Ampang itu di Kabinet akan diputuskan Pengerusi Perikatan Nasional Muhyiddin Yassin.Dalam sebuah hantaran Facebook, Wan Saiful berkata Bersatu memang sudah membincangkan kedudukan Zuraida, setelah meneliti tindak tanduknya yang terkini.“Surat tunjuk sebab juga dikeluarkan hasil daripada pertimbangan tersebut.”Menurutnya, biro politik Bersatu juga sudah mengambil ketetapan mengenai kedudukannya dalam parti.“Kerana itulah, bagi saya, tindakan Zuraida bukan satu perkara mengejutkan kerana ia memang dijangka,” katanya sambil menyifatkan keputusan Zuraida itu adalah pertimbangan sendiri.“Berkaitan Kabinet, Muhyiddin selaku presiden Bersatu dan pengerusi PN akan menamakan calon yang sesuai dari kalangan pemimpin Bersatu.”Zuraida hari ini mengumumkan keputusannya keluar parti bagi menyertai Parti Bangsa Malaysia sekali gus meletakkan jawatan kementeriannya.Beliau berkhidmat dalam tiga Kabinet sejak 2018 di bawah Dr Mahathir Mohamad, Muhyiddin dan Ismail Sabri Yaakob di dua portfolio kementerian iaitu perumahan dan kerajaan tempatan dan perusahaan, perladangan dan komoditi.


Apandi fail rayuan berhubung keputusan mahkaman tolak saman fitnah terhadap Kit Siang

Bekas peguam negara Mohamed Apandi Ali memfailkan rayuan di Mahkamah Rayuan terhadap keputusan Mahkamah Tinggi yang menolak saman fitnah RM10 juta yang difailkan beliau terhadap Lim Kit Siang. Peguam M. Visvanathan yang mewakili Apandi ketika dihubungi berkata notis rayuan difailkan pada 24 Mei.Beliau juga berkata notis itu juga telah disampaikan kepada peguam cara Lim.Sementara itu, peguam Sangeet Kaur Deo yang mewakili Lim ketika dihubungi mengesahkan telah menerima notis rayuan itu.Pada 23 Mei, Mahkamah Tinggi Kuala Lumpur menolak saman fitnah Apandi terhadap veteran DAP itu.Apandi menyaman Lim pada 5 Julai 2019 kerana mendakwa Lim telah memfitnahnya dalam artikel mengenai skandal 1Malaysia Development Bhd (1MDB).Dalam penyataan tuntutannya beliau mendakwa pada 6 Mei 2019, Lim telah menulis dan membawa kepada penerbitan artikel bertajuk, Dangerous fallacy to think Malaysia’s on the road to integrity dalam Malaysiakini. Beliau mendakwa perkataan berunsur fitnah dalam artikel itu membawa maksud bahawa beliau terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tidak beretika serta telah menyalahgunakan kuasanya ketika menjadi peguam negara.Apandi yang menyandang jawatan peguam negara dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas peguam negara Malaysia bagi meraih publisiti murahan.Beliau menuntut ganti rugi teruk dan teladan serta ganti rugi am RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.Hakim Mahkamah Tinggi Azimah Omar dalam keputusannya menolak saman itu memutuskan bahawa Lim berjaya mewajarkan keistimewaan yang layak dimilikinya apabila membuat kenyataan itu kerana skandal 1MDB melibatkan jenayah, menyalahi undang-undang, kesan sosial dan ekonomi kepada ekonomi negara serta moral pemimpin dan agensi tertinggi negara.Beliau juga memerintahkan Apandi membayar kos RM80,000 kepada Lim.


Rakyat Malaysia nafi kedutaan di Yangon gagal jamin keselamatan

Menteri Luar Hishammuddin Hussein hari ini menegaskan Kedutaan Malaysia di Yangon menjalankan tugasnya dengan baik dalam menjaga kebajikan lebih 600 rakyat Malaysia di sana.Dalam hantaran Twitter beliau, Hishammuddin turut berkongsikan respons positif kebanyakan rakyat Malaysia di Yangon yang rata-rata membidas dakwaan segelintir rakan senegara bahawa Kedutaan Malaysia gagal menjamin keselamatan rakyat susulan pergolakan di negara itu.“Maklum balas adalah positif di sebalik keadaan semasa (di sana). Kepada tiga rakyat Malaysia yang enggan dinamakan, sila hubungi Duta Malaysia (ke Myanmar) Zahairi (Baharim) dan pasukan beliau akan memberikan bantuan setakat kemampuan mereka,” katanya dalam hantaran berkenaan.Hishammuddin turut menyertakan hantaran beberapa rakyat Malaysia yang menyanggah laporan sebuah portal berita dengan berkongsi pengalaman mereka menerima bantuan daripada kedutaan itu.Seorang daripada mereka memuji kualiti perkhidmatan kedutaan yang disifatkannya sebagai sangat bagus selain sentiasa dimaklumkan dengan perkembangan terkini.“Ada tiga penerbangan kemanusiaan ke Kuala Lumpur setiap minggu yang bagi saya antara (jumlah penerbangan kemanusiaan) yang tertinggi. Terima kasih kepada duta dan staf beliau yang sangat profesional,” kata seorang lagi rakyat Malaysia.Perkara sama turut dinyatakan oleh seorang lagi warga Malaysia yang telah bekerja di Myanmar sejak 2018.“Sesetengah rakan sekerja saya yang juga warga Singapura berkongsi dengan saya tentang sebarang perkembangan yang mereka terima daripada Kedutaan Malaysia kerana mereka turut berhubung dengan kedutaan kita. Duta dan kakitangan kedutaan sentiasa memantau situasi serta menyalurkan maklumat tepat tanpa bertangguh,” kata individu itu.Kakitangan kedutaan sangat profesional serta sentiasa bersedia membantu, kata seorang lagi.Terdahulu, sebuah portal berita melaporkan beberapa rakyat Malaysia di Myanmar berasa kecewa dengan Kedutaan Malaysia di Yangon yang didakwa mereka gagal menyediakan jaminan keselamatan untuk mereka berikutan pergolakan di negara itu.Menurut laporan itu, mereka lebih rela meminta bantuan daripada Kedutaan Singapura sekiranya keadaan bertambah buruk.


Ismail bertemu presiden AS, pemimpin Asean di Rumah Putih

Perdana Menteri Ismail Sabri Yaakob bertemu Presiden Amerika Syarikat (AS) Joe Biden dan pemimpin Asean di Rumah Putih pada Khamis (Jumaat di Malaysia).Presiden Biden mengadakan pertemuan dengan para pemimpin Asean untuk Sidang Kemuncak Khas Asean-AS selama dua hari di Washington bermula Khamis.Ismail menyertai Biden dan pemimpin Asean untuk bergambar berkumpulan di perkarangan Rumah Putih.Mereka kemudiannya menghadiri majlis makan malam yang dihoskan Presiden Biden di Rumah Putih.Sidang kemuncak khas dengan pemimpin negara Asia Tenggara itu kali kedua dianjurkan oleh presiden AS di negara ini.Pada Februari 2016, presiden ketika itu, Barack Obama mengalu-alukan pemimpin Asean di Sunnylands, California.Pemimpin Asean lain yang menghadiri pertemuan kali ini ialah Sultan Brunei Sultan Hassanal Bolkiah, Presiden Indonesia Joko Widodo, Perdana Menteri Singapura Lee Hsien Loong dan Perdana Menteri Kemboja Hun Sen.Perdana Menteri Thailand Prayut Chan-o-Cha, Perdana Menteri Vietnam Pham Minh Chinh dan Perdana Menteri Laos Phankham Viphavanh juga menghadirinya.Filipina yang kini mengadakan pilihan raya umum diwakili Setiausaha Luar Teodoro Locsin Jr.Tiada wakil dari Myanmar, negara di bawah pemerintahan junta berikutan rampasan kuasa 1 Februari 2021.Sebelum ini dilaporkan bahawa pentadbiran Biden menetapkan sebagai keutamaan untuk menjadi rakan yang kukuh dan boleh dipercayai di Asia Tenggara.Pada Sidang Kemuncak Asean-AS secara maya pada Oktober tahun lepas, Biden mengumumkan AS$102 juta dalam inisiatif baru untuk mengembangkan penglibatannya dengan Asean.Ia meliputi pemulihan Covid-19, kesihatan, keselamatan, menangani krisis perubahan iklim, merangsang pertumbuhan ekonomi yang meluas dan meningkatkan hubungan rakyat dengan rakyat.


Kerajaan setuju struktur semula 4 syarikat konsesi lebuh raya untuk kurangkan kadar tol

Kerajaan bersetuju dengan cadangan penstrukturan semula empat syarikat konsesi lebuh raya bertol di bawah kendalian Projek Lintasan Kota Holdings Sdn Bhd (Prolintas) dan mengurangkan kadar tol bagi lebuh raya terlibat, kata Ismail Sabri Yaakob.
Perdana menteri berkata pengurangan kadar tol itu melibatkan Lebuhraya Bertingkat Ampang-Kuala Lumpur (Akleh), Lebuhraya Koridor Guthrie (GCE), Lebuhraya Kemuning-Shah Alam (LKSA) dan Lebuhraya Lingkaran Penyuraian Trafik Kajang (Silk), yang akan berkuat kuasa pada 12.01 tengah malam, 20 Oktober ini.
Sementara itu, pengurangan kadar tol bagi Lebuhraya Kajang-Seremban (LEKAS) dan Lebuhraya Sungai Besi (BESRAYA) di bawah Kumpulan IJM Corporation Berhad akan berkuat kuasa mulai 1 Jan 2023.
"Kesemua kerja-kerja penambahbaikan yang telah saya maklumkan sebentar tadi, mengambil kira penstrukturan semula kadar tol dengan perjanjian konsesi tambahan sedang dimuktamadkan.
"Melalui penstrukturan terbaharu ini, kerajaan telah menjimatkan sebanyak RM8.8 bilion anggaran dalam bentuk pampasan yang sepatutnya dibayar kepada syarikat konsesi yang terlibat. Pengguna lebuh raya pula bakal menikmati kadar tol yang lebih rendah sekali gus dapat meringankan beban kos sara hidup," kata beliau.
Perdana menteri berkata demikian ketika berucap merasmikan pembukaan Lebuhraya Bertingkat Damansara-Shah Alam (DASH), di Shah Alam hari ini.


Pelakon komedi Hamid Gurkha meninggal dunia di usia 90 tahun

Pelakon komedi Abdul Hamid Abdul Rahman atau lebih dikenali sebagai Hamid Gurkha meninggal dunia pada usia 90 tahun akibat penyakit tibi dan komplikasi lain.Beliau menghembuskan nafas terakhir di Hospital Tengku Ampuan Rahimah, Klang pada jam pukul 2.19 petang tadi.Hamid dimasukkan ke hospital enam hari lalu, namun keluarganya menafikan beliau dimasukkan ke unit rawatan rapi (ICU).Pada Februari, Hamid turut dilaporkan mengalami gejala teruk akibat dijangkiti Covid-19. Beliau dikenali dengan watak-watak komedi menerusi beberapa filem termasuk Gila-gila, Sikit Punya Gila dan Zombie Kampung Pisang.Hamid meninggalkan seorang balu Timah Abdul Hamid, 80 dan lapan anak.


Wujud tanda amaran namun bank tak pernah lapor, mahkamah diberitahu dalam bicara 1MDB Najib

Seorang bekas pegawai bank Singapura memberitahu Mahkamah Tinggi Kuala Lumpur hari ini bahawa meskipun wujud tanda amaran yang jelas berhubung transaksi mencurigakan membabitkan 1Malaysia Development Berhad (1MDB), Bank BSI tidak pernah memfailkan laporan berhubung perkara itu kepada Pihak Berkuasa Kewangan Singapura (MAS).
Kevin Micheal Swampillai, 59, yang berkhidmat dengan Bank BSI Singapura dari 2010 hingga 2016, berkata bank dikehendaki memfailkan laporan itu untuk memaklumkan pihak berkuasa.
“Tanda amaran yang jelas di sini bermaksud ia membabitkan individu yang terdedah secara politik dan dalam kes ini, entiti kerajaan Malaysia (1MDB) membuka akaun dengan sebuah bank swasta kecil dengan penandatangan akaun itu hanyalah seorang individu.
“Transaksi (di bank itu) telah diluluskan oleh penandatangan tunggal itu tanpa minit mesyuarat lembaga pengarah dan penggunaan struktur dana fidusiari adalah tidak jelas. Kesemua ini adalah contoh tanda amaran yang amat jelas. Saya boleh bayangkan sebuah bank yang lebih besar akan mengambil tindakan dan menghentikan transaksi ini,” katanya.
Beliau berkata demikian ketika disoal balas oleh peguam Muhammad Shafee Abdullah pada perbicaraan kes Najib Razak membabitkan penyelewengan RM2.3 bilion dana 1MDB.
Saksi pendakwaan ke-44 itu bersetuju dengan Shafee bahawa laporan berhubung transaksi 1MDB yang mencurigakan itu tidak difailkan untuk mengimbangi kepentingan komersial bank tersebut.
Shafee: Boleh anda beritahu apa yang akan berlaku jika laporan itu difailkan?
Kevin: Kebiasaannyan ia akan membawa kepada penutupan akaun. Ia adalah petunjuk bahawa bank telah membuat keputusan untuk menamatkan hubungan dengan pelanggan terbabit.
Kevin juga berkata tindakan memfailkan laporan itu bermakna bank berkenaan sudah bersedia dari segi perundangan dan bekerjasama dengan pihak berkuasa dari segi menyalurkan maklumat serta transaksi yang dilakukan melalui akaun pelanggan terbabit.
“Terdapat penalti yang berat terhadap bank kerana tidak mengendahkan peruntukan ini seperti yang berlaku dalam kes Bank BSI iaitu lesennya telah ditarik dan ditamatkan,” katanya.
Kevin juga berkata Bank BSI memperoleh kira-kira US$250 juta sebagai fi daripada 1MDB dan syarikat yang berkaitan kerana mereka adalah pelanggan tunggal terbesar dari segi jumlah transaksi serta hasil.
Saksi itu turut mengimbau saat beliau mengadakan telesidang bersama Najib dan Pengurus Perhubungan Bank BSI ketika itu, Yak Yew Chee, di mana bekas Perdana Menteri itu ada bertanya mengenai penilaian pelaburan bagi Dana Pulangan Mutlak Bridge Global.
“Beliau menamatkan panggilan dengan meminta dokumentasi yang akan membuktikan nilai dana itu. Tanggapan saya ketika itu ialah beliau bimbang dan perkara tersebut telah dimaklumkan kepada Yak.
“Saya tidak tahu apa yang dibimbangkan tetapi ia berkaitan dengan nilai dana (di mana wang 1MDB berakhir),” katanya.
Perbicaraan di hadapan Hakim Collin Lawrence Sequerah bersambung esok.
Najib, 70, berdepan empat pertuduhan menggunakan kedudukan untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.


89.1% dewasa lengkap divaksinasi

Lebih dari 21 juta orang lengkap menerima vaksinasi Covid-19 setakat semalam.Sejumlah 21,004,275 individu atau 89.1% populasi dewasa di seluruh negara lengkap divaksinasi sementara 24,309,648 atau 94.6% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 64.3% telah lengkap divaksinasi sementara 74.4% telah menerima sekurang-kurangnya satu dos vaksin.Sejumlah 196,647 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,204,479.


Ahli Parlimen PN akan pantau kementerian, kata Takiyuddin

Perikatan Nasional (PN) akan melantik beberapa ahli Parlimen untuk memantau sesebuah kementerian bagi memastikan gabungan tersebut menjadi pembangkang yang konstruktif dan efektif kepada kerajaan sekarang.
Setiausaha Agung PAS Takiyuddin Hassan berkata peranan PN sebagai pembangkang akan diagihkan dalam kalangan 73 ahli Parlimen gabungan tersebut.
"Kita mempunyai 73 ahli parlimen...mungkin tiga orang akan ‘incharge’ kepada satu kementerian dan sebagainya.
"Apa yang penting adalah pemantauan dalam kalangan ahli parlimen PN ke atas sesuatu kementerian. Kita juga akan memberi cadangan apatah lagi kita pernah ada dalam kerajaan sebelum ini, " katanya kepada pemberita selepas Majlis Jamuan Kesyukuran Parlimen Kota Bharu hari ini.
Takiyuddin berkata PN juga akan terus menggesa kerajaan mengambil kira konsep federalisme iaitu sesiapapun menjadi kerajaan, namun pembangunan di peringkat negeri tidak boleh diketepikan.
"Apapun ideologi yang dibawa tidak boleh menjadi sebab untuk menghalang pembangunan di sesebuah kawasan," katanya.
Sementara itu, mengulas mengenai usul undi percaya kepada Perdana Menteri Anwar Ibrahim di Dewan Rakyat pada 19 Disember ini, Takiyuddin berkata pihaknya setakat ini tidak menerima maklumat berhubung perkara itu.
Anwar sebelum ini dilaporkan berkata Persidangan Parlimen ke-15, yang pertama di bawah kerajaan pimpinan beliau akan diadakan pada 19 Disember ini, dengan satu usul undi percaya akan dibentangkan bagi menamatkan soal keabsahan beliau selaku perdana menteri.


Putin gantung perjanjian nuklear, Biden kekal beri sokongan padu terhadap Ukraine

Presiden Amerika Syarikat (AS) Joe Biden dan Presiden Rusia Vladimir Putin masing-masing mengemukakan pandangan berbeza tentang dunia dan perang Ukraine, dengan Biden berjanji mempertahankan demokrasi manakala Putin menegaskan Barat merupakan ancaman kepada Rusia.
Dalam ucapan pada Selasa, Putin di Moscow menyampaikan amaran kepada Barat mengenai Ukraine dengan menggantung perjanjian kawalan senjata nuklear utama terakhirnya dengan AS manakala Biden di Warsaw mengisytiharkan sokongan padu untuk Ukraine yang diceroboh tentera Rusia hampir setahun.
"Apabila Rusia menyerang, bukan sahaja Ukraine diuji. Seluruh dunia berdepan ujian," kata Biden di Istana Diraja Warsaw, sehari selepas beliau membuat lawatan mengejut ke Kyiv.
Dicabar untuk bertindak balas terhadap pencerobohan itu, Biden berkata AS dan sekutu NATO menjawab: "Ya, kami akan mempertahankan kedaulatan. Ya, kami akan mempertahankan hak orang ramai untuk hidup bebas daripada pencerobohan."
"Dan kami akan berdiri untuk demokrasi," katanya.
Tambah Biden, "tidak perlu ada keraguan: Sokongan kami untuk Ukraine tidak akan goyah, NATO tidak akan berpecah."
Perjanjian nuklear
Putin, dalam ucapan awal kepada tentera dan elit politik Rusia, mendakwa AS mengubah perang menjadi konflik global dan mengumumkan penggantungan penyertaan Rusia dalam New START (Perjanjian Pengurangan Senjata Strategik).
Kementerian luarnya kemudian berkata Moscow berhasrat untuk terus mematuhi sekatan yang digariskan dalam perjanjian mengenai jumlah kepala peledak nuklear yang boleh digunakan.
"Para elit Barat tidak menyembunyikan tujuan mereka. Tetapi mereka juga tidak boleh alpa untuk sedar yang ianya adalah mustahil untuk mengalahkan Rusia di medan perang," kata Putin.
“Mereka berhasrat untuk mengubah konflik tempatan menjadi fasa konfrontasi global,” katanya.
"Inilah cara kita memahami semuanya dan kita akan bertindak balas dengan sewajarnya, kerana dalam kes ini kita bercakap tentang keberadaan negara kita."
Biden menolak dakwaan Rusia bahawa sekutu Barat sedang berusaha untuk mengawal atau memusnahkan Rusia. Beliau menuduh Rusia melakukan jenayah terhadap kemanusiaan seperti menyasarkan orang awam dan rogol.
Moscow telah menafikan dakwaan sebelumnya oleh Ukraine dan sekutunya mengenai jenayah perang dan menyasarkan orang awam.
Reaksi terhadap Putin
Setiausaha Negara AS Antony Blinken menyifatkan tindakan Putin sebagai "sangat malang dan tidak bertanggungjawab". Setiausaha Agung NATO Jens Stoltenberg berkata ia menjadikan dunia sebagai tempat yang lebih bahaya, menggesa Putin untuk mempertimbangkan semula.
Duta Besar China ke PBB Zhang Jun memberitahu pemberita bahawa perjanjian New START dan lain adalah penting untuk keselamatan global, menambah bahawa "isu-isu penting ini harus terus dirunding antara satu sama lain dalam mencari penyelesaian yang baik".
Di bawah perjanjian yang tamat pada 2026, AS dan Rusia mungkin memeriksa secara fizikal senjata nuklear pihak lain, walaupun ketegangan mengenai Ukraine telah menghentikan pemeriksaan.
Sekutu NATO dan penyokong lain telah menghantar senjata dan peluru perang bernilai puluhan bilion dolar kepada Ukraine, dengan kereta kebal moden dijanjikan dan beberapa negara mempertimbangkan rayuan Presiden Volodymyr Zelenskiy untuk jet pejuang dan peluru berpandu jarak jauh.


Pen bocor jengkelkan Raja Charles ketika majlis tandatangan

Raja Charles III meluahkan kekecewaan selepas pen yang digunakannya bocor pada Selasa sewaktu majlis tandatangan perjanjian di Ireland Utara.
Kejadian itu merupakan kali kedua dalam beberapa hari kebelakangan ini apabila Raja Britain itu menunjukkan rasa jengkel sewaktu acara sedemikian.
Charles, melawat Ireland Utara sebagai sebahagian lawatan di seluruh United Kingdom bagi mengetuai acara berkabung Ratu Elizabeth.
Charles disambut dengan sorakan ramai dan turut menyampaikan ikrarnya sebagai raja baru.
Selepas berucap, beliau menandatangani buku pelawat di Istana Hillsborough berhampiran Belfast, di mana Charles menunjukkan kekecewaannya apabila dakwat pen yang digunakan bocor.
"Ya Tuhan, saya benci (pen) ini!" Charles berkata sambil berdiri dan menyerahkan pen kepada isterinya, Permaisuri Camilla.
"Saya tidak boleh tahan benda ini. Setiap kali mesti jadi begini,” kata Charles sambil berlalu pergi.
Bercakap sebelum Charles dilantik menjadi raja, seorang bekas pembantunya memberitahu Reuters, raja baru Britain itu adalah seorang yang mesra, namun baginda juga cepat marah.
Pada Sabtu, ketika menandatangani dokumen di London, Charles juga dilihat jengkel selepas pemegang pennya menyukarkannya untuk berbuat demikian.
Ketika melengkapkan dokumen pada Selasa, Charles juga menulis tarikh salah, sebelum menyemak dengan pembantunya mengenai tarikh sebenar.


314 di ICU, 3,680 kes baru Covid-19

Sebanyak 3,680 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 194,114, kata Ketua Pengarah Kesihatan Dr Noor Hisham Abdullah.Katanya, sebanyak 1,858 pesakit pulih dan dibenarkan pulang, menjadikan jumlah keseluruhan angka sembuh 151,018 kes.“Johor melaporkan kes harian tertinggi iaitu sebanyak 1,069 kes diikuti Selangor 822 dan Kuala Lumpur 698 kes,” katanya dalam satu kenyataan.Katanya, kes aktif dengan kebolehjangkitan pula berjumlah 42,389.“Daripada jumlah itu 314 pesakit di tempatkan di Unit Rawatan Rapi termasuk 122 memerlukan bantuan alat pernafasan,” katanya.Noor Hisham memaklumkan terdapat tujuh lagi kematian, menjadikan jumlah mangsa yang maut meningkat kepada 707 orang.Tambahnya terdapat 17 lagi kluster baru dikesan membabitkan:Kluster Parit Lanjut di Johor (tempat kerja).Kluster Industri Grisek di Johor (tempat kerja).Kluster Jalan Trus di Johor (tempat kerja).Kluster Jalan Medini di Johor (tempat kerja).Kluster Tengah Tiga di Johor (tempat kerja).Kluster Pengerang Utara di Johor (tempat kerja).Kluster Tapak Bina Persiaran Tecoma di Kuala Lumpur (tempat kerja).Kluster Jalan Danau di Kuala Lumpur (tempat kerja).Kluster Jalan Yahya di Kuala Lumpur (tempat kerja).Kluster Jalan Pudu di Kuala Lumpur (tempat kerja).Kluster Jalan Mutiara di Selangor (tempat kerja).Kluster Tapak Bina Tanjung di Selangor (tempat kerja).Kluster Persiaran Perkilangan di Selangor (tempat kerja).Kluster Jalan Sulaman di Sabah (tempat kerja).Kluster Jalan Seri di Perak (tempat kerja).Kluster Jalan Pengkalan di Perak (komuniti).Kluster Bendayan di Sarawak (komuniti).


PBB gesa tiada diskriminasi terhadap pelarian Ukraine

Setiausaha Agung Pertubuhan Bangsa-Bangsa Bersatu (PBB) António Guterres membidas diskriminasi terhadap beberapa warga asing yang cuba melarikan diri daripada pertempuran di Ukraine, kata jurucakapnya pada Selasa.“Setiausaha agung menolak sekeras-kerasnya, apa sahaja bentuk diskriminasi berdasarkan kaum, agama, etnik, dalam konteks konflik ini, serta layanan yang diberikan kepada orang yang cuba meninggalkan Ukraine untuk mencari perlindungan di negara lain,” kata jurucakap Guterres, Stephane Dujarric.Kenyataan tegas itu dikeluarkan susulan laporan beberapa warganegara lain, seperti pelajar dan pekerja dari Afrika dan Asia, tidak dibenar menggunakan pengangkutan yang disediakan untuk keluar dari Ukraine, lapor Xinhua.Di Geneva, Setiausaha Agung PBB untuk Hal Ehwal Kemanusiaan dan Penyelaras Bantuan Kecemasan Martin Griffiths berkata telah menerima ikrar sumbangan berjumlah AS$1.5 bilion untuk bantuan AS$1.7 bilion yang dicari buat mangsa pertempuran di Ukraine.Meskipun berlaku pertempuran, kakitangan PBB masih kekal di sana dan menyampaikan bantuan kemanusiaan, kata jurucakap itu.Dalam satu taklimat harian, beliau memberitahu pemberita bilangan petugas di Ukraine masih sama seperti yang dilaporkannya minggu lepas, sekitar 1,500 orang, dengan beberapa pertukaran kakitangan masuk dan keluar dari Ukraine.Talian komunikasi badan dunia itu dengan kakitangannya juga masih dibuka, kata Dujarric.Tabung Kanak-Kanak PBB dan rakan kongsinya bergerak untuk merawat gangguan mental dan emosi yang disebabkan oleh konflik, manakala penghantaran pertama Program Makanan Sedunia sedang dalam perjalanan dari Turki ke Ukraine, kata jurucakap itu.Agensi Pelarian PBB itu menghantar trak barangan isi rumah pertamanya ke tengah Ukraine untuk keluarga di pusat pemindahan dan orang lain yang memerlukan, tambahnya.


PM Thailand akan bubarkan Parlimen sebelum penggal berakhir bulan depan

Perdana Menteri Thailand Prayuth Chan-ocha sudah mempunyai “tarikh yang sesuai” untuk membubarkan Parlimen, sambil berkata beliau akan mengumumkannya sebelum penggal berakhir lewat bulan depan.
Beliau bagaimanapun enggan mendedahkan tarikh itu dalam ucapannya kepada pemberita lewat semalam. Ini merupakan kali pertama Parlimen akan dibubarkan lebih awal.
Mengikut garis masa dalam perlembagaan, pilihan raya mesti diadakan sebelum 7 Mei.
Pilihan raya dijangka menyaksikan pertembungan sengit bagi merebut jawatan perdana menteri antara bekas ketua tentera dan keluarga bilionair Shinawatra, yang dipilih dan digulingkan menerusi rampasan kuasa pada 2006 dan 2014.
Prayuth, 68, berdepan sentimen negatif berdasarkan tinjauan umum baru-baru ini berbanding Paetongtarn Shinawatra dari Parti Pheu Thai, anak perempuan kepada Thaksin Shinawatra yang berusia 36 tahun dan anak saudara Yingluck Shinawatra, kedua-duanya adalah bekas perdana menteri yang dibuang negeri.
Beliau dijangka menentang mentor tentera berusia 77 tahun, Prawit Wongsuwan yang juga timbalan perdana menteri dan veteran politik berketurunan raja dari rejimen tentera diraja.
Pembubaran awal Parlimen boleh memberi kelebihan kepada Prayuth, yang bulan lalu menyertai parti baharu, United Thai Nation, kerana ia akan membolehkan lebih ramai ahli direkrut.
Mengikut peraturan pilihan raya, pembubaran awal akan mengurangkan tempoh minimum keahlian parti untuk calon pilihan raya daripada 90 hari kepada 30 hari.
Partinya perlu melakukan banyak perkara selepas berada pada kedudukan keenam dalam tinjauan pendapat yang dijalankan bulan lepas dengan hanya mendapat 4.8% sokongan daripada responden.
Parti Pheu Thai menduduki tempat teratas dengan 23.4% sokongan.
Prayuth mentadbir negara itu dalam rampasan kuasa 2014, menjanjikan pemerintahannya hanya sementara.
Beliau berkhidmat sebagai perdana menteri junta dan kekal sebagai perdana menteri selepas pilihan raya 2019.


Anggota keluarga perlu main peranan hindari wabak Covid-19, kata PM

Anggota keluarga memainkan peranan penting melindungi keluarga masing-masing daripada bahaya Covid-19, selain bertanggungjawab membendung penularan pandemik itu dalam komuniti, kata Perdana Menteri Muhyiddin Yassin.Muhyiddin berkata tanggungjawab dan cabaran keluarga juga makin bertambah dalam meningkatkan penjagaan kesihatan keluarga, memastikan kelangsungan pendidikan anak semasa di rumah, dan penjagaan anak semasa bekerja.Beliau berkata demikian dalam perutusan pelancaran Sambutan Bulan Keluarga Kebangsaan bertemakan “Kita Jaga Keluarga” secara langsung menerusi Facebook Kementerian Pembangunan Wanita, Keluarga dan Masyarakat (KPWKM), hari ini.Susulan itu beliau berkata Belanjawan 2021 memberikan tumpuan khusus kepada inisiatif-inisiatif membantu golongan rentan yang terjejas dengan pandemik Covid-19, dan kerajaan Perikatan Nasional (PN) terus komited menetapkan visi Malaysia sebagai negara yang mampan, adil, saksama dan inklusif.“Tema sambutan Bulan Keluarga Kebangsaan pada tahun ini, iaitu ‘Kita Jaga Keluarga’ bertepatan dengan situasi, semasa ketika kita semua sedang menghadapi ancaman Covid-19. Kesan pandemik Covid-19 ke atas negara dan amalan norma baru yang mengubah kehidupan kita.“Kerajaan terus berusaha meringankan beban kos sara hidup rakyat dan menyediakan program perlindungan sosial yang komprehensif bagi memastikan golongan rentan serta berpendapatan rendah tidak tertinggal daripada arus pembangunan negara,” katanya.Muhyiddin berharap sambutan itu dapat meningkatkan kesedaran serta komitmen masyarakat dan semua pihak untuk mengukuhkan institusi keluarga, di samping menekankan kekuatan sesebuah keluarga adalah tonggak utama menjamin kestabilan masyarakat dan keutuhan negara.Perdana menteri berkata kerajaan komited melindungi institusi keluarga terkesan Covid-19 dengan memberi pelindungan, sokongan emosi dan khidmat kaunseling bagi membina semula kekuatan keluarga agar lebih cekal dalam menghadapi cabaran pada masa akan datang.Jelasnya keluarga terjejas dengan pandemik ini perlu diperkasa dan diberi sokongan bagi memulakan kehidupan baharu dan meneruskan kelangsungan hidup.Muhyiddin seterusnya memuji sikap mulia rakyat iaitu saling bantu-membantu keluarga yang memerlukan bantuan tanpa mengira bangsa dan agama semasa tempoh Perintah Kawalan Pergerakan (PKP) lepas.Perdana menteri berkata kerajaan komited melindungi institusi keluarga terkesan Covid-19 dengan memberi pelindungan, sokongan emosi dan khidmat kaunseling bagi membina semula kekuatan keluarga agar lebih cekal dalam menghadapi cabaran pada masa akan datang.“Saya percaya negara mampu bangkit semula selepas ini. Inilah Keluarga Malaysia yang unik dan sentiasa bersama-sama bantu-membantu baik ketika susah atau senang,” katanya.Beliau berkata sistem sokongan yang komprehensif memerlukan penglibatan semua pihak termasuk agensi kerajaan, badan bukan kerajaan (NGO), swasta dan orang perseorangan untuk peduli keluarga dan saling membantu keluarga yang memerlukan bantuan.“Dalam hal ini, saya difahamkan pihak kementerian (KPWKM) menyediakan khidmat sokongan dalam membantu menangani isu tekanan emosi di Talian 15999 secara 24 jam.“Selain itu, Inisiatif Pelan Jana Semula Ekonomi Negara pula menyediakan Bantuan Khas Ibu Tunggal. Saya percaya bahawa inisiatif ini dapat membantu mengurangkan beban kewangan ibu tunggal untuk meneruskan kehidupan bersama anak-anak dan ahli keluarga,” katanya.Muhyiddin turut mengucapkan taniah kepada KPWKM yang cakna dengan amalan norma baharu dan terus berusaha menyampaikan perkhidmatan kepada masyarakat walaupun terdapat kekangan secara fizikal.


Keputusan pemakaian pelitup muka dibuat berdasarkan data, kajian, kata MPN

Pengerusi Majlis Pemulihan Negara Muhyiddin Yassin percaya keputusan menetapkan pemakaian pelitup muka di dalam bangunan sebagai pilihan individu, dibuat berasaskan data dan kajian saintifik dari sudut kesihatan awam.
Beliau berkata keputusan itu harus diterima semua pihak mengambil kira banyak negara termasuk United Kingdom kini sudah membenarkan rakyatnya tidak memakai pelitup muka ketika berada dalam kenderaan awam atau di tempat yang sesak.
“Ini satu perkembangan yang saya fikir agak baik. Kita tidak boleh paksa (orang ramai memakai pelitup muka) kalau situasi (pandemik Covid-19) sudah bertambah baik, dan kita juga perlu fikirkan keselesaan, cuma kena berjaga-jagalah.
“Kalau kita rasa macam tidak selesa dan hendak pakai, pakailah tetapi kalau rasa sudah selamat walaupun keadaan tidak berapa tentu selamat, itu terserah kerana ia (pemakaian) sudah tidak menjadi satu perkara seperti dulu,” kata beliau.
Muhyiddin berkata demikian kepada pemberita selepas majlis pelancaran buku autobiograpi Ampikaipakan Kandiah berjudul "The Doctor Will See You Now: My Life with Ampikaipakan Kandiah" yang ditulis oleh Thamayanthi Devi Ampikaipakan di Sekolah Kebangsaan Jenis Tamil Vivekananda, Brickfields semalam.
Terdahulu, Menteri Kesihatan Khairy Jamaluddin mengumumkan pemakaian pelitup muka di dalam bangunan kini adalah atas pilihan individu berkuat kuasa serta-merta.
Beliau berkata bagaimanapun pemilik premis boleh menentukan sama ada pengunjung wajib memakai pelitup muka atau boleh memilih untuk tidak memakainya.
Pemakaian pelitup muka juga masih diwajibkan bagi situasi kes positif Covid-19 yang perlu ke Pusat Penilaian Covid-19 (CAC) untuk menjalani penilaian kesihatan, serta ketika menggunakan perkhidmatan pengangkutan awam dan semasa berada di fasiliti kesihatan.


Harga minyak melonjak selepas 2 hari merudum

Harga minyak kembali melonjak pada Rabu sekali gus dapat memulihkan beberapa kerugian besar yang dialami industri awal minggu ini, lapor Xinhua.Penghantaran Jun West Texas Intermediate naik AS$5.95, atau 6%, kepada AS$105.71 setong di New York Mercantile Exchange. Minyak mentah Brent untuk penghantaran Julai meningkat kepada AS$5.05, atau 4.9%, untuk ditutup pada AS$107.51 setong di Bursa Hadapan ICE London.Peringkatan itu berikutan kerugian dua hari berturut-turut di pasaran minyak, yang menyaksikan standard minyak mentah Amerika Syarikat (AS) dan Brent masing-masing susut kira-kira 9% pada dua sesi sebelumnya.Kebimbangan terhadap bekalan yang terhad berterusan ketika Kesatuan Eropah (EU) berusaha mendapatkan sokongan bagi mengenakan sekatan minyak terhadap Rusia.Dalam pakej sekatan keenamnya yang disasarkan terhadap Moscow, EU merancang untuk menghapuskan minyak mentah Rusia secara berperingkat dalam tempoh enam bulan dan produk ditapis menjelang akhir tahun.Hungary dan negara Eropah Timur lain, yang ekonominya bergantung pada minyak Rusia, masih belum bersedia untuk menerima pakej sekatan dalam bentuk semasa.Peniaga juga menghuraikan data mengenai stok bahan api Amerika Syarikat (AS).Pentadbiran Maklumat Tenaga (EIA) AS pada Rabu melaporkan bahawa inventori minyak mentah negara meningkat sebanyak 8.5 juta tong pada minggu berakhir 6 Mei.Menurut EIA, jumlah inventori petrol motor berkurangan sebanyak 3.6 juta tong minggu lepas, manakala inventori bahan api sulingan menurun 0.9 juta tong.